title: Padomes Lēmums (ES) 2015/1032 (2015. gada 7. maijs) par to, lai Eiropas Savienības vārdā parakstītu un provizoriski piemērotu Nolīgumu starp Eiropas Savienību un Dominikas Sadraudzību par īstermiņa uzturēšanās vīzu režīma atcelšanu

text:
               3.7.2015

               LV

               Eiropas Savienības Oficiālais Vēstnesis

               L 173/19

         PADOMES LĒMUMS (ES) 2015/1032
   (2015. gada 7. maijs)
   par to, lai Eiropas Savienības vārdā parakstītu un provizoriski piemērotu Nolīgumu starp Eiropas Savienību un Dominikas Sadraudzību par īstermiņa uzturēšanās vīzu režīma atcelšanu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 77. panta 2. punkta a) apakšpunktu saistībā ar tā 218. panta 5. punktu,
   ņemot vērā Eiropas Komisijas priekšlikumu,
   tā kā:

               (1)

               Ar Eiropas Parlamenta un Padomes Regulu (ES) Nr. 509/2014 (1) atsauci uz Dominikas Sadraudzību pārcēla no Padomes Regulas (EK) Nr. 539/2001 (2) I pielikuma uz II pielikumu.

               (2)

               Minētajai atsaucei uz Dominikas Sadraudzību ir pievienota zemsvītras piezīme, kurā norādīts, ka atbrīvojumu no vīzu prasības piemēro no dienas, kad stājas spēkā nolīgums par atbrīvojumu no vīzu prasības, kas jānoslēdz ar Eiropas Savienību.

               (3)

               Padome 2014. gada 9. oktobrī pieņēma lēmumu, ar ko pilnvaroja Komisiju sākt sarunas ar Dominikas Sadraudzību par to, lai noslēgtu nolīgumu starp Eiropas Savienību un Dominikas Sadraudzību par īstermiņa uzturēšanās vīzu režīma atcelšanu (“nolīgums”).

               (4)

               Sarunas par nolīgumu tika sāktas 2014. gada 12. novembrī, un tās veiksmīgi pabeidza, nolīgumu parafējot vēstuļu apmaiņas veidā 2014. gada 11. decembrī.

               (5)

               Nolīgums būtu jāparaksta, un nolīgumam pievienotās deklarācijas būtu jāapstiprina Savienības vārdā. Nolīgums būtu jāpiemēro provizoriski no tā parakstīšanas dienas, kamēr nav pabeigtas procedūras tā oficiālai noslēgšanai.

               (6)

               Šis lēmums ir to Šengenas acquis noteikumu pilnveidošana, kuru īstenošanā Apvienotā Karaliste nepiedalās saskaņā ar Padomes Lēmumu 2000/365/EK (3); tādēļ Apvienotā Karaliste nepiedalās šā lēmuma pieņemšanā, un Apvienotajai Karalistei šis lēmums nav saistošs un nav jāpiemēro.

               (7)

               Šis lēmums ir to Šengenas acquis noteikumu pilnveidošana, kuru īstenošanā Īrija nepiedalās saskaņā ar Padomes Lēmumu 2002/192/EK (4); tādēļ Īrija nepiedalās šā lēmuma pieņemšanā, un Īrijai šis lēmums nav saistošs un nav jāpiemēro,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek atļauta Nolīguma starp Eiropas Savienību un Dominikas Sadraudzību par īstermiņa uzturēšanās vīzu režīma atcelšanu (“nolīgums”) parakstīšana, ņemot vērā minētā nolīguma noslēgšanu.
   Nolīguma teksts ir pievienots šim lēmumam.
   2. pants
   Savienības vārdā apstiprina šim lēmumam pievienotās deklarācijas.
   3. pants
   Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības vārdā parakstīt nolīgumu.
   4. pants
   Nolīgumu piemēro provizoriski no tā parakstīšanas dienas (5) līdz tā noslēgšanas procedūru pabeigšanai.
   5. pants
   Šis lēmums stājas spēkā tā pieņemšanas dienā.

      Briselē, 2015. gada 7. maijā

            Padomes vārdā –

            priekšsēdētājs

         E. RINKĒVIČS

      (1)  Eiropas Parlamenta un Padomes Regula (ES) Nr. 509/2014 (2014. gada 15. maijs), ar kuru groza Padomes Regulu (EK) Nr. 539/2001, ar ko izveido to trešo valstu sarakstu, kuru pilsoņiem, šķērsojot dalībvalstu ārējās robežas, ir jābūt vīzām, kā arī to trešo valstu sarakstu, uz kuru pilsoņiem šī prasība neattiecas (OV L 149, 20.5.2014., 67. lpp.).

      (2)  Padomes Regula (EK) Nr. 539/2001 (2001. gada 15. marts), ar ko izveido to trešo valstu sarakstu, kuru pilsoņiem, šķērsojot dalībvalstu ārējās robežas, ir jābūt vīzām, kā arī to trešo valstu sarakstu, uz kuru pilsoņiem šī prasība neattiecas (OV L 81, 21.3.2001., 1. lpp.).

      (3)  Padomes Lēmums 2000/365/EK (2000. gada 29. maijs) par Lielbritānijas un Ziemeļīrijas Apvienotās Karalistes lūgumu piedalīties dažu Šengenas acquis noteikumu īstenošanā (OV L 131, 1.6.2000., 43. lpp.).

      (4)  Padomes Lēmums 2002/192/EK (2002. gada 28. februāris) par Īrijas lūgumu piedalīties dažu Šengenas acquis noteikumu īstenošanā (OV L 64, 7.3.2002., 20. lpp.).

      (5)  Nolīguma parakstīšanas datumu Padomes Ģenerālsekretariāts publicēs Eiropas Savienības Oficiālajā Vēstnesī.


title: Padomes Lēmums (ES) 2016/268 (2016. gada 12. februāris) par to, lai Eiropas Savienības vārdā noslēgtu Nolīgumu starp Eiropas Savienību un Sentlūsiju par īstermiņa uzturēšanās vīzu režīma atcelšanu

text:
               27.2.2016

               LV

               Eiropas Savienības Oficiālais Vēstnesis

               L 52/3

         PADOMES LĒMUMS (ES) 2016/268
   (2016. gada 12. februāris)
   par to, lai Eiropas Savienības vārdā noslēgtu Nolīgumu starp Eiropas Savienību un Sentlūsiju par īstermiņa uzturēšanās vīzu režīma atcelšanu
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 77. panta 2. punkta a) apakšpunktu saistībā ar tā 218. panta 6. punkta otrās daļas a) apakšpunkta v) punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta piekrišanu (1),
   tā kā:

               (1)

               Komisija Eiropas Savienības vārdā ir risinājusi sarunas ar Sentlūsiju par nolīgumu par īstermiņa uzturēšanās vīzu režīma atcelšanu (“nolīgums”).

               (2)

               Saskaņā ar Padomes Lēmumu (ES) 2015/1031 (2) nolīgums ir ticis parakstīts un tiek provizoriski piemērots no 2015. gada 28. maija.

               (3)

               Ar nolīgumu izveido Apvienoto ekspertu komiteju nolīguma pārvaldībai. Savienību minētajā Apvienotajā komitejā pārstāv Komisija, kurai palīdz dalībvalstu pārstāvji.

               (4)

               Šis lēmums ir to Šengenas acquis noteikumu pilnveidošana, kuru īstenošanā Apvienotā Karaliste nepiedalās saskaņā ar Padomes Lēmumu 2000/365/EK (3); tādēļ Apvienotā Karaliste nepiedalās šā lēmuma pieņemšanā, un Apvienotajai Karalistei šis lēmums nav saistošs un nav jāpiemēro.

               (5)

               Šis lēmums ir to Šengenas acquis noteikumu pilnveidošana, kuru īstenošanā Īrija nepiedalās saskaņā ar Padomes Lēmumu 2002/192/EK (4); tādēļ Īrija nepiedalās šā lēmuma pieņemšanā, un Īrijai šis lēmums nav saistošs un nav jāpiemēro.

               (6)

               Šis nolīgums būtu jāapstiprina,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums starp Eiropas Savienību un Sentlūsiju par īstermiņa uzturēšanās vīzu režīma atcelšanu.
   2. pants
   Padomes priekšsēdētājs Savienības vārdā sniedz nolīguma 8. panta 1. punktā minēto paziņojumu (5).
   3. pants
   Komisija, kurai palīdz dalībvalstu pārstāvji, pārstāv Savienību Apvienotajā ekspertu komitejā, kas izveidota, ievērojot nolīguma 6. pantu.
   4. pants
   Šis lēmums stājas spēkā tā pieņemšanas dienā.

      Briselē, 2016. gada 12. februārī

            Padomes vārdā –

            priekšsēdētājs

         J.R.V.A. DIJSSELBLOEM

      (1)  Piekrišana sniegta 2015. gada 15. decembrī (Oficiālajā Vēstnesī vēl nav publicēta).

      (2)  Padomes Lēmums (ES) 2015/1031 (2015. gada 7. maijs) par to, lai Eiropas Savienības vārdā parakstītu un provizoriski piemērotu Nolīgumu starp Eiropas Savienību un Sentlūsiju par īstermiņa uzturēšanās vīzu režīma atcelšanu (OV L 173, 3.7.2015., 10. lpp.).

      (3)  Padomes Lēmums 2000/365/EK (2000. gada 29. maijs) par Lielbritānijas un Ziemeļīrijas Apvienotās Karalistes lūgumu piedalīties dažu Šengenas acquis noteikumu īstenošanā (OV L 131, 1.6.2000., 43. lpp.).

      (4)  Padomes Lēmums 2002/192/EK (2002. gada 28. februāris) par Īrijas lūgumu piedalīties dažu Šengenas acquis noteikumu īstenošanā (OV L 64, 7.3.2002., 20. lpp.).

      (5)  Nolīguma spēkā stāšanās datumu Padomes Ģenerālsekretariāts publicēs Eiropas Savienības Oficiālajā Vēstnesī.


title: 2011/457/ES: Padomes Lēmums ( 2011. gada 19. jūlijs ) par nostāju, kas Eiropas Savienībai jāieņem EEZ Apvienotajā komitejā attiecībā uz grozījumu EEZ līguma 31. protokolā par sadarbību īpašās jomās, kas nav četras pamatbrīvības ( Media Mundus )

text:
               26.7.2011

               LV

               Eiropas Savienības Oficiālais Vēstnesis

               L 194/2

         PADOMES LĒMUMS
   (2011. gada 19. jūlijs)
   par nostāju, kas Eiropas Savienībai jāieņem EEZ Apvienotajā komitejā attiecībā uz grozījumu EEZ līguma 31. protokolā par sadarbību īpašās jomās, kas nav četras pamatbrīvības (Media Mundus)
   (2011/457/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 166. un 173. pantu un 218. panta 9. punktu,
   ņemot vērā Eiropas Komisijas priekšlikumu,
   tā kā:

               (1)

               Līguma par Eiropas Ekonomikas zonu (1) (“EEZ līgums”) 31. protokolā ietverti īpaši nosacījumi un noteikumi par sadarbību īpašās jomās, kas nav četras pamatbrīvības.

               (2)

               Ir lietderīgi paplašināt EEZ līguma Līgumslēdzēju pušu sadarbību, iekļaujot Eiropas Parlamenta un Padomes Lēmumu Nr. 1041/2009/EK (2009. gada 21. oktobris), ar ko izveido programmu sadarbībai audiovizuālajā jomā ar profesionāļiem no trešām valstīm (Media Mundus) (2).

               (3)

               Tādēļ attiecīgi būtu jāgroza EEZ līguma 31. protokols.

               (4)

               Savienības nostājas EEZ Apvienotajā komitejā pamatā būtu jābūt pievienotajam lēmuma projektam,

         IR PIEŅĒMUSI ŠO LĒMUMU.
   1. pants
   Nostājas, kas Eiropas Savienībai jāieņem EEZ Apvienotajā komitejā par ierosināto grozījumu EEZ līguma 31. protokolā, pamatā ir EEZ Apvienotās komitejas lēmuma projekts, kas pievienots šim lēmumam.
   2. pants
   Šis lēmums stājas spēkā tā pieņemšanas dienā.

      Briselē, 2011. gada 19. jūlijā

            Padomes vārdā –

            priekšsēdētājs

         M. SAWICKI

      (1)  OV L 1, 3.1.1994., 3. lpp.

      (2)  OV L 288, 4.11.2009., 10. lpp.

      PROJEKTS
      EEZ APVIENOTĀS KOMITEJAS LĒMUMS Nr. …/2011
      (… gada …),
      ar ko groza EEZ līguma 31. protokolu par sadarbību īpašās jomās, kas nav četras pamatbrīvības
      EEZ APVIENOTĀ KOMITEJA,
      ņemot vērā Līgumu par Eiropas Ekonomikas zonu, kurā grozījumi izdarīti ar Protokolu, ar ko pielāgo Līgumu par Eiropas Ekonomikas zonu (“Līgums”), un jo īpaši tā 86. un 98. pantu,
      tā kā:

                  (1)

                  Līguma 31. protokols tika grozīts ar EEZ Apvienotās komitejas … Lēmumu Nr. …/… (1).

                  (2)

                  Ir lietderīgi paplašināt Līgumslēdzēju pušu sadarbību, iekļaujot Eiropas Parlamenta un Padomes Lēmumu Nr. 1041/2009/EK (2009. gada 21. oktobris), ar ko izveido programmu sadarbībai audiovizuālajā jomā ar profesionāļiem no trešām valstīm (Media Mundus) (2).

                  (3)

                  Tādēļ Līguma 31. protokols būtu jāgroza, lai īstenotu šo paplašināto sadarbību. Minētais grozījums būtu jāpiemēro no 2011. gada 1. janvāra,

            IR PIEŅĒMUSI ŠO LĒMUMU.
      1. pants
      Līguma 31. protokola 9. panta 4. punktā pievieno šādu ievilkumu:

                  “—

                     32009 D 1041: Eiropas Parlamenta un Padomes 2009. gada 21. oktobra Lēmums Nr. 1041/2009/EK, ar ko izveido programmu sadarbībai audiovizuālajā jomā ar profesionāļiem no trešām valstīm (Media Mundus) (OV L 288, 4.11.2009., 10. lpp.).
                  Lihtenšteina tiek atbrīvota no dalības šajā programmā, kā arī no finansiāla atbalsta sniegšanas tai.”

            2. pants
      Šis lēmums stājas spēkā nākamajā dienā pēc pēdējā paziņojuma iesniegšanas EEZ Apvienotajai komitejai saskaņā ar Līguma 103. panta 1. punktu (3).
      To piemēro no 2011. gada 1. janvāra.
      3. pants
      Šo lēmumu publicē Eiropas Savienības Oficiālā Vēstneša EEZ iedaļā un tā EEZ papildinājumā.

         …,

               EEZ Apvienotās komitejas vārdā –

               priekšsēdētājs

               EEZ Apvienotās komitejas sekretāri

         (1)  OV L …

         (2)  OV L 288, 4.11.2009., 10. lpp.

         (3)  [Konstitucionālās prasības nav norādītas.] [Konstitucionālās prasības ir norādītas.]


title: Komisijas lēmums (2003. gada 23. jūnijs), ar ko pārtrauc pārbaudes procedūru par tirdzniecības šķēršļiem, kādi ir Kanādas veiktajā tirdzniecības praksē, attiecībā uz atsevišķām vīnu ģeogrāfiskās izcelsmes norādēm

text:
Svarīgs juridisks paziņojums

|

32003D0502

Oficiālais Vēstnesis L 170 , 09/07/2003 Lpp. 0029 - 0029

		Komisijas Lēmums(2003. gada 23. jūnijs),ar ko pārtrauc pārbaudes procedūru par tirdzniecības šķēršļiem, kādi ir Kanādas veiktajā tirdzniecības praksē, attiecībā uz atsevišķām vīnu ģeogrāfiskās izcelsmes norādēm(2003/502/EK)EIROPAS KOPIENU KOMISIJA,ņemot vērā Eiropas Kopienas dibināšanas līgumu,ņemot vērā Padomes 1994. gada 22. decembra Regulu (EK) Nr. 3286/94, ar ko nosaka Kopienas procedūras kopējās tirdzniecības politikas jomā, lai nodrošinātu Kopienas tiesību īstenošanu saskaņā ar starptautiskās tirdzniecības noteikumiem, jo īpaši tiem, kuri ieviesti Pasaules tirdzniecības organizācijas vadībā [1], kurā grozījumi izdarīti ar Regulu (EK) Nr. 356/95 [2], jo īpaši tās 11. un 14. pantu,tā kā:(1) 2001. gada 6. decembrī CIVB (Conseil Interprofessionel du Vin de Bordeaux) iesniedza sūdzību, ievērojot Padomes Regulas (EK) Nr. 3286/94 (še turpmāk – "Regula") 4. pantu.(2) CIVB apgalvoja, ka Kopienas Bordeaux un Médoc pārdošanu Kanādā kavē vairāki tirdzniecības šķēršļi Regulas 2. panta 1. punkta nozīmē, t.i., "trešās valsts ieviesta vai saglabāta tirdzniecības prakse, attiecībā uz kuru starptautiskās tirdzniecības noteikumi paredz rīcības tiesības".(3) Minētais šķērslis izriet no Kanādas Likuma par preču zīmēm C–57 grozījumiem, ar kuru attiecīgajām ģeogrāfiskās izcelsmes norādēm (Bordeaux un Médoc) nepiešķir tādu aizsardzību, kas atbilstu aizsardzības prasībām, kuras noteiktas PTO Nolīgumā par intelektuālā īpašuma tiesībām, kas saistītas ar tirdzniecību (TRIPs), attiecībā uz vīnu ģeogrāfiskās izcelsmes norādēm.(4) Komisija nolēma, ka sūdzība ietver pietiekamus pierādījumus, lai uzsāktu pārbaudes procedūru. Eiropas Kopienu Oficiālajā Vēstnesī publicēja atbilstošu paziņojumu [3].(5) Izmeklēšana apstiprināja sūdzības iesniedzēja apgalvojumu, ka Kanādas Likuma par preču zīmēm C–57 grozījumi ir pretrunā TRIPs 23. panta 1. un 2. punktam, kā arī 24. panta 3. punktam (tā sauktajai pārtraukšanas klauzulai), un šādas prretrunas nevar attaisnot, pamatojoties uz izņēmumu saskaņā ar TRIPs 24. panta 6. punktu.(6) Pārbaudes procedūra apstiprināja arī to, ka Bordeaux vīniem Kanādā ir ievērojama tirgus daļa, kas ir pilnībā saistīts ar produkta nosaukumu Bordeaux/Médoc. Ja šāds īpašums nav pienācīgi aizsargāts, "Bordeaux" un "Médoc" ģeogrāfiskās izcelsmes nosaukuma īpašnieku stāvoklis Kanādas tirgū var ievērojami pasliktināties. Šis kaitējums "Bordeaux" un "Médoc" vīnu ražotājiem rezultātā var atstāt negatīvu ietekmi uz tirdzniecību. Tāpēc var secināt, ka C–57 grozījumi sūdzības iesniedzējam var radīt negatīvu ietekmi uz tirdzniecību Regulas 2. panta 4. punkta un 10. panta 4. punkta nozīmē.(7) 2003. gada 12. februārī Padomdevēja komiteja, kas izveidota ar Regulu, apsprieda nobeiguma ziņojumu par pārbaudes procedūru.(8) 2003. gada 24. aprīlī Komisija parafēja divpusēju nolīgumu ar Kanādu par vīna un stipro alkoholisko dzērienu tirdzniecību, kurš, stājoties spēkā, aizsargās Kopienas intereses šajā jomā. Konkrēti, stājoties spēkā, šis nolīgums paredz galīgi atcelt nosaukumus, kas minēti kā "sugasvārdi" Kanādā, to skaitā "Bordeaux", "Médoc" un "Medoc".(9) Tomēr procedūru nevar izbeigt, kamēr nosaukumi "Bordeaux", "Médoc" un "Medoc" nav svītroti no sugasvārdu saraksta, kas ietverts C–57 grozījumos.(10) Tāpēc Komisija uzskata, ka ir lietderīgi šo procedūru pārtraukt.(11) Šajā lēmumā paredzētie pasākumi ir saskaņā ar Padomdevējas komitejas atzinumu,IR PIEŅĒMUSI ŠO LĒMUMU.Vienīgais pantsPārtrauc pārbaudes procedūru par tirdzniecības šķēršļiem, kādi ir Kanādas veiktajā tirdzniecības praksē, attiecībā uz atsevišķām vīnu ģeogrāfiskās izcelsmes norādēm.Briselē, 2003. gada 23. jūnijāKomisijas vārdā —Komisijas loceklisPascal Lamy[1] OV L 349, 31.12.1994., 71. lpp.[2] OV L 41, 23.2.1995., 3. lpp.[3] OV C 124, 25.5.2002., 6. lpp.--------------------------------------------------


title: 2011/659/CFSP: Politikas un drošības komitejas Lēmums EUJUST LEX-IRAQ /2/2011 ( 2011. gada 30. septembris ), ar ko ieceļ Eiropas Savienības Integrētā tiesiskuma misijas Irākā, EUJUST LEX-IRAQ , vadītāju

text:
               7.10.2011

               LV

               Eiropas Savienības Oficiālais Vēstnesis

               L 263/16

         POLITIKAS UN DROŠĪBAS KOMITEJAS LĒMUMSEUJUST LEX-IRAQ/2/2011
   (2011. gada 30. septembris),
   ar ko ieceļ Eiropas Savienības Integrētā tiesiskuma misijas Irākā, EUJUST LEX-IRAQ, vadītāju
   (2011/659/KĀDP)
   POLITIKAS UN DROŠĪBAS KOMITEJA,
   ņemot vērā Līgumu par Eiropas Savienību un jo īpaši tā 38. panta trešo daļu,
   ņemot vērā Padomes Lēmumu 2010/330/KĀDP (2010. gada 14. jūnijs) par Eiropas Savienības Integrēto tiesiskuma misiju Irākā, EUJUST LEX-IRAQ
       (1), un jo īpaši tā 9. panta 2. punktu,
   tā kā:

               (1)

               Atbilstīgi Lēmumam 2010/330/KĀDP Politikas un drošības komiteja ir pilnvarota saskaņā ar Līguma par Eiropas Savienību 38. pantu pieņemt attiecīgus lēmumus Eiropas Savienības Integrētās tiesiskuma misijas Irākā (“EUJUST LEX-IRAQ”) politiskās kontroles un stratēģiskās virzības nolūkos, tostarp pieņemt lēmumu par misijas vadītāja iecelšanu.

               (2)

               Savienības Augstā pārstāve ārlietās un drošības politikas jautājumos ir ierosinājusi par EUJUST LEX-IRAQ misijas vadītāju no 2011. gada 1. oktobra iecelt brigādes ģenerāli László HUSZÁR,

         IR PIEŅĒMUSI ŠO LĒMUMU.
   1. pants
   Ar šo brigādes ģenerālis László HUSZÁR tiek iecelts par EUJUST LEX-IRAQ misijas vadītāju no 2011. gada 1. oktobra.
   2. pants
   Šis lēmums stājas spēkā tā pieņemšanas dienā.

      Briselē, 2011. gada 30. septembrī

            Politikas un drošības komitejas vārdā –

            priekšsēdētājs

         O. SKOOG

      (1)  OV L 149, 15.6.2010., 12. lpp.


title: 2007/675/EK: Komisijas Lēmums ( 2007. gada 17. oktobris ), ar ko izveido ekspertu grupu jautājumos par cilvēku tirdzniecību

text:
               20.10.2007

               LV

               Eiropas Savienības Oficiālais Vēstnesis

               L 277/29

      KOMISIJAS LĒMUMS

   (2007. gada 17. oktobris),
   ar ko izveido ekspertu grupu jautājumos par cilvēku tirdzniecību
   (2007/675/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   tā kā:

               (1)

               Lai veicinātu cīņu ar cilvēku tirdzniecību Eiropas līmenī un saskaņā ar 2002. gada Briseles deklarāciju (1), kas rosināja Komisiju izveidot ekspertu grupu jautājumos par cilvēku tirdzniecību, šāda grupa tika izveidota ar Komisijas Lēmumu 2003/209/EK. Padomdevēju grupa ir nosaukta “Ekspertu grupa jautājumos par cilvēku tirdzniecību” (2).

               (2)

               Ekspertu grupai jautājumos par cilvēku tirdzniecību tika uzdots veikt būtisku ieguldījumu turpmākā cilvēku tirdzniecības novēršanas un apkarošanas attīstībā, dot Komisijai iespēju savākt atzinumus par Komisijas iniciatīvām saistībā ar cilvēku tirdzniecību un sagatavot ziņojumu, balstoties uz Briseles deklarācijā izklāstītajiem ieteikumiem. Ekspertu grupa 2004. gada decembrī iesniedza paziņojumu līdz ar ieteikumiem, lai palīdzētu Komisijai izstrādāt tālākus konkrētus priekšlikumus Eiropas līmenī.

               (3)

               Komisijas 2005. gada 18. oktobra ziņojums “Cīņa pret cilvēku tirdzniecību – integrēta pieeja un ierosinājumi rīcības plānam” (3) bija lielā mērā balstīts uz ekspertu grupas ziņojumu un ieteikumiem. Padome 2005. gada 1. decembrī pieņēma ES plānu par labāko praksi, standartiem un procedūrām cilvēku tirdzniecības apkarošanai un novēršanai (4), kurā atspoguļoti vairāki Komisijas paziņojumā minētie ieteikumi.

               (4)

               Ievērojot vērtīgo darbu, ko ekspertu grupa jautājumos par cilvēku tirdzniecību paveikusi kopš 2003. gada un kas devis Komisijai iespēju turpmāk veidot savu politiku šajā jomā, un ņemot vērā to, ka uz cilvēku tirdzniecību attiecīgā politikas joma kļūst arvien nozīmīgāka pasaules līmenī, ekspertu grupai savs darbs ir jāturpina. Vajadzīgs jauns lēmums, lai ņemtu vērā Eiropas Savienības paplašināšanos. Būtu jāpaplašina arī ekspertu grupas darbības joma, un grupai jārada iespēja tai saņemt dažādas vajadzīgās īpašās zināšanas, ievērojot cilvēku tirdzniecības mainīgās tendences.

               (5)

               Ekspertu grupai jāturpina sniegt Komisijai ieteikumus, ņemot vērā pašreizējo attīstību Eiropas, valstu un starptautiskajā līmenī. Jo īpaši ekspertu grupai jāpalīdz Komisijai īstenot un veikt darbības, kas paredzētas ES 2005. gada decembra plānā par labāko praksi, standartiem un procedūrām cilvēku tirdzniecības apkarošanai un novēršanai, īpašu uzmanību pievēršot darba ekspluatācijai.

               (6)

               Šajā grupā jābūt 21 dalībniekam, lai saglabātu līdzsvaru starp ES dalībvalstu valsts pārvaldes iestādēm un Eiropas Savienības bezpeļņas organizācijām un Europol. Akadēmiskā sektora un konsultāciju firmu ekspertiem, kas specializējušies bezpeļņas sektora jomā, arī vajadzētu būt tiesīgiem darboties šajā grupā.

               (7)

               Ekspertu grupai jābūt iespējai veidot apakšgrupas, lai veicinātu un paātrinātu tās darbu, uzmanību pievēršot konkrētiem jautājumiem. Par šādu apakšgrupu pilnvarām jāvienojas ekspertu grupai kopumā, un tām ir jābūt precīzi definētām.

               (8)

               Neskarot Komisijas drošības noteikumus, kas izklāstīti Komisijas Lēmuma 2001/844/EK, EOTK, Euratom (5) pielikumā, jāparedz noteikumi par to, kā ekspertu grupas dalībnieki drīkst izpaust informāciju.

               (9)

               Personas datus par grupas dalībniekiem apstrādā saskaņā ar noteikumiem, kas izklāstīti Eiropas Parlamenta un Padomes 2000. gada 18. decembra Regulā (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (6).

               (10)

               Grupas locekļu pilnvaru termiņam ir jābūt trim gadiem, un tam jābūt pagarināmam.

               (11)

               Lēmums 2003/209/EK būtu jāatceļ,

         IR NOLĒMUSI ŠĀDI.
   1. pants
   Ekspertu grupa jautājumos par cilvēku tirdzniecību
   Ar šo izveido “Ekspertu grupu jautājumos par cilvēku tirdzniecību”, turpmāk tekstā – “grupa”.
   2. pants
   Apspriešanās
   1.   Komisija var apspriesties ar grupu par jebkuru jautājumu saistībā ar cilvēku tirdzniecību.
   2.   Grupas uzdevums ir:

               a)

               izveidot sadarbību starp dalībvalstīm, citām ieinteresētām personām, kas minētas 3. panta 2. punkta b) apakšpunktā, un Komisiju par jautājumu loku attiecībā uz cilvēku tirdzniecību;

               b)

               palīdzēt Komisijai, sniedzot atzinumus par cilvēku tirdzniecību un nodrošinot saskanīgu pieeju šim jautājumam;

               c)

               palīdzēt Komisijai novērtēt cilvēku tirdzniecības politikas jomas attīstību valstu, Eiropas un starptautiskajā līmenī;

               d)

               palīdzēt Komisijai identificēt un noteikt iespējamos pasākumus un darbības Eiropas un valstu līmenī pret cilvēku tirdzniecību vērstā politikā;

               e)

               ekspertu grupa iesniedz Komisijai atzinumus vai ziņojumus pēc tās pieprasījuma vai pēc pašas iniciatīvas, ņemot vērā ES plāna par labāko praksi, standartiem un procedūrām cilvēku tirdzniecības un saistītu ekspluatācijas veidu apkarošanai un novēršanai īstenošanu un tālāku attīstību ES līmenī. Tā ņems vērā arī dzimumu vienlīdzības principu.

         3.   Ja konkrētā jautājumā ir vēlams apspriesties ar grupu, tās priekšsēdētājs var par to informēt Komisiju.
   3. pants
   Dalībnieki un to iecelšana
   1.   Grupas sastāvā ir 21 dalībnieks. Aicinājums iesniegt kandidātu pieteikumus tiks publicēts Oficiālajā Vēstnesī un Tiesiskuma, brīvības un drošības ģenerāldirektorāta publiski pieejamā tīmekļa vietnē.
   2.   Ekspertu grupas dalībnieki ir personas no speciālistu vidus, kurām ir īpašas zināšanas un pieredze cīņā pret cilvēku tirdzniecību, tostarp attiecībā uz darba ekspluatāciju. Tos izraugās:

               a)

               dalībvalstu valsts pārvaldes iestādēs (līdz vienpadsmit dalībniekiem);

               b)

               starpvaldību, starptautiskās vai nevalstiskās organizācijās, kas darbojas Eiropas līmenī un var dokumentāri pierādīt īpašās zināšanas un pieredzi cilvēku tirdzniecības jomā (līdz pieciem dalībniekiem);

               c)

               sociālo partneru un darba devēju asociācijās, kas darbojas Eiropas līmenī (līdz četriem dalībniekiem);

               d)

                  Europol (viens dalībnieks);

               e)

               par ekspertu grupas dalībniekiem var kļūt arī personas ar pieredzi, kas iegūta, veicot akadēmiskus pētījumus valsts vai privātās universitātēs vai institūtos ES dalībvalstīs (līdz diviem dalībniekiem).

         3.   Grupas dalībniekus, kas minēti 2. punkta a) apakšpunktā, ieceļ Komisija pēc dalībvalstu priekšlikuma. Grupas dalībniekus, kas minēti 2. punkta b), c) un e) apakšpunktā, ieceļ Komisija no tiem ekspertiem, kas ir atsaukušies uz uzaicinājumu iesniegt pieteikumus. Grupas dalībniekus, kas minēti 2. punkta d) apakšpunktā, ieceļ Europol.
   4.   Eksperti, kuri bija atsaukušies uz uzaicinājumu iesniegt pieteikumus un kuri tika uzskatīti par piemērotiem grupas kandidātiem, bet netika iecelti, ar viņu piekrišanu jāiekļauj rezerves sarakstā. Vajadzības gadījumā Komisija var izmantot rezerves sarakstu, ieceļot vai aizstājot dalībniekus.
   5.   Grupas dalībnieki pilda savus pienākumus līdz to aizstāšanai vai pilnvaru termiņa beigām.
   6.   Grupas dalībniekus, kuri vairs nespēj faktiski piedalīties grupas apspriedēs, kuri atkāpjas vai neatbilst noteikumiem, kas izklāstīti šā panta 3. punktā vai Līguma 287. pantā, var aizstāt ar citiem locekļiem līdz pilnvaru termiņa beigām.
   7.   Dalībnieki, kurus ieceļ privātpersonu statusā, katru gadu rakstiski apstiprina, ka viņi apņemas darboties sabiedrības interešu labā, kā arī apstiprina, ka viņiem nav tādu interešu, kas varētu apdraudēt viņu objektivitāti, vai arī norāda uz šādu interešu esamību.
   8.   Privātpersonu statusā iecelto dalībnieku vārdus un uzvārdus publicē Tiesiskuma, brīvības un drošības ģenerāldirektorāta tīmekļa vietnē un Eiropas Savienības Oficiālā Vēstneša C sērijā.
   9.   Datus par grupas dalībnieku vārdiem iegūst, apstrādā un publicē saskaņā ar Regulu (EK) Nr. 45/2001.
   4. pants
   Darbība
   1.   Grupa no tās dalībnieku vidus ievēlē priekšsēdētāju un divus priekšsēdētāja vietniekus ar vienkāršu balsu vairākumu.
   2.   Vienojoties ar Komisiju, grupa var izveidot apakšgrupas konkrētu jautājumu izskatīšanai atbilstoši grupas noteiktajām pilnvarām. Apakšgrupās ir ne vairāk kā deviņi dalībnieki, un tās izformē, tiklīdz to uzdevums ir izpildīts.
   3.   Ja Komisija uzskata, ka informācija, kas iegūta, piedaloties grupas vai tās apakšgrupas darbā, attiecas uz konfidenciāliem jautājumiem, šo informāciju nedrīkst izpaust.
   4.   Grupas un tās apakšgrupu sanāksmes parasti notiek Komisijas telpās saskaņā ar Komisijas noteiktām procedūrām un grafiku. Komisija grupas un tās apakšgrupu sanāksmēm nodrošina sekretariāta pakalpojumus. Ieinteresēto Komisijas dienestu pārstāvji var apmeklēt grupas un tās apakšgrupu sanāksmes.
   5.   Grupa pieņem reglamentu, pamatojoties uz Komisijas pieņemto standarta reglamentu.
   6.   Komisija var publicēt grupas sagatavotu kopsavilkumu, secinājumu, secinājuma daļu vai darba dokumentu attiecīgā dokumenta oriģinālvalodā.
   5. pants
   Papildu eksperti
   1.   Komisija var uzaicināt kāda grupas darba kārtības punkta izskatīšanā piedalīties ekspertus vai novērotājus ar attiecīgu kompetenci, kas nav grupas dalībnieki.
   2.   Ekspertu grupa var uzaicināt piedalīties ekspertu grupas sanāksmē oficiālus dalībvalstu, kandidātvalstu vai trešo valstu un starptautisku, starpvaldību un nevalstisku organizāciju pārstāvjus.
   6. pants
   Sanāksmju izdevumi
   1.   Komisija grupas dalībniekam un ekspertiem atlīdzina ceļa izdevumus un attiecīgā gadījumā uzturēšanās izdevumus, kas ir saistīti ar grupas darbu, atbilstīgi Komisijas noteikumiem par kompensācijām neatkarīgajiem ekspertiem.
   2.   Dalībnieki, eksperti un novērotāji nesaņem atlīdzību par sniegtajiem pakalpojumiem.
   3.   Sanāksmju izdevumus atlīdzina atbildīgo Komisijas dienestu darba grupai piešķirtā gada budžeta robežās.
   7. pants
   Atcelšana
   Lēmumu 2003/209/EK atceļ.
   8. pants
   Piemērošana
   Šo lēmumu piemēro trīs gadus.

      Briselē, 2007. gada 17. oktobrī

            Komisijas vārdā —

            priekšsēdētāja vietnieks

         Franco FRATTINI

      (1)  Briseles deklarācija tika pieņemta Eiropas konferencē par cilvēku tirdzniecības novēršanu un apkarošanu – “21. gadsimta pasaules izaicinājums”, kas notika no 2002. gada 18. līdz 20. septembrim, OV C 137, 12.6.2003., 1. lpp.

      (2)  OV L 79, 26.3.2003., 25. lpp.

      (3)  COM(2005) 514, galīgā redakcija.

      (4)  OV C 311, 9.12.2005., 1. lpp.

      (5)  OV L 317, 3.12.2001., 1. lpp. Lēmumā jaunākie grozījumi izdarīti ar Lēmumu 2006/548/EK, Euratom (OV L 215, 5.8.2006., 38. lpp.).

      (6)  OV L 8, 12.1.2001., 1. lpp.


title: 2011/460/ES: Padomes Lēmums ( 2011. gada 19. jūlijs ), ar ko ieceļ Reģionu komitejas locekļa aizstājēju no Zviedrijas

text:
               26.7.2011

               LV

               Eiropas Savienības Oficiālais Vēstnesis

               L 194/32

         PADOMES LĒMUMS
   (2011. gada 19. jūlijs),
   ar ko ieceļ Reģionu komitejas locekļa aizstājēju no Zviedrijas
   (2011/460/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Zviedrijas valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma Lēmumus 2009/1014/ES (1) un 2010/29/ES (2), ar ko laikposmam no 2010. gada 26. janvāra līdz 2015. gada 25. janvārim ieceļ Reģionu komitejas locekļus un viņu aizstājējus.

               (2)

               Pēc Carin JÄMTIN kundzes pilnvaru termiņa beigām ir atbrīvojusies Reģionu komitejas locekļa aizstājēja vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo amata pilnvaru laiku, proti, līdz 2015. gada 25. janvārim, Reģionu komitejā tiek iecelts par locekļa aizstājēju:

               —

                  Roger MOGERT kungs, Ledamot i kommunfullmäktige, Stockholms kommun.

         2. pants
   Šis lēmums stājas spēkā tā pieņemšanas dienā.

      Briselē, 2011. gada 19. jūlijā

            Padomes vārdā –

            priekšsēdētājs

         M. SAWICKI

      (1)  OV L 348, 29.12.2009., 22. lpp.

      (2)  OV L 12, 19.1.2010., 11. lpp.


title: 2013/562/ES: Eiropas Parlamenta Lēmums ( 2013. gada 17. aprīlis ) par Eiropas Policijas akadēmijas 2011. finanšu gada budžeta izpildes apstiprināšanu

text:
               16.11.2013

               LV

               Eiropas Savienības Oficiālais Vēstnesis

               L 308/180

      EIROPAS PARLAMENTA LĒMUMS

   (2013. gada 17. aprīlis)
   par Eiropas Policijas akadēmijas 2011. finanšu gada budžeta izpildes apstiprināšanu
   (2013/562/ES)
   EIROPAS PARLAMENTS,

               —

               ņemot vērā Eiropas Policijas akadēmijas 2011. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Policijas akadēmijas 2011. finanšu gada pārskatiem ar Akadēmijas atbildēm (1),

               —

               ņemot vērā Padomes 2013. gada 12. februāra ieteikumu (05753/2013 – C7-0041/2013),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Padomes 2005. gada 20. septembra Lēmumu 2005/681/TI, ar ko izveido Eiropas Policijas akadēmiju (CEPOL) un atceļ Lēmumu 2000/820/TI (4), un jo īpaši tā 16. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,

               —

               ņemot vērā Komisijas 2011. gada 30. jūnija Lēmumu C(2011) 4680, ar ko Eiropas Policijas akadēmijai, pamatojoties uz tās pieprasījumu, atļauts piemērot atkāpi no Regulas (EK, Euratom) Nr. 2343/2002 noteikumiem,

               —

               ņemot vērā Eiropas Policijas akadēmijas 2010. gada 12. jūlija ziņojumu par privātu izdevumu atlīdzināšanu (10/0257/KA),

               —

               ņemot vērā Eiropas Policijas akadēmijas uzdevumā veikto ārējo revīziju par privātu izdevumu atlīdzināšanu (līgums Nr. CEPOL/2010/001),

               —

               ņemot vērā galīgo ziņojumu par Eiropas Policijas akadēmijas piecu gadu darbības ārējo novērtējumu (līgums Nr. CEPOL/CT/2010/002),

               —

               ņemot vērā Tiesiskuma, brīvības un drošības ģenerāldirektorāta 2009. gada darbības pārskatu,

               —

               ņemot vērā Eiropas Policijas akadēmijas ceturto progresa ziņojumu par daudzgadu darbības plāna 2010.–2014. gadam izpildi,

               —

               ņemot vērā Revīzijas palātas ziņojumu par Eiropas Policijas akadēmijas daudzgadu darbības plāna 2010.–2014. gadam izpildi,

               —

               ņemot vērā Iekšējās revīzijas dienesta (IRD) 2011. gada 4. jūlija piezīmi (ats.: Ares (2011) 722479) attiecībā uz Eiropas Policijas akadēmijas trešo progresa ziņojumu par daudzgadu darbības plāna 2010.–2014. gadam izpildi,

               —

               ņemot vērā Eiropas Policijas akadēmijas ziņojumu par to, kā tiek īstenota Eiropas Parlamenta rezolūcija par Eiropas Policijas akadēmijas 2009. finanšu gada budžeta izpildes apstiprināšanu, un tā pielikumus,

               —

               ņemot vērā Eiropas Policijas akadēmijas sagatavoto pārskatu par publiskā iepirkuma rokasgrāmatas piemērošanu laikposmā no 2010. gada 1. jūlija līdz 2011. gada 1. jūlijam un tā pielikumu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A7-0064/2013),

               1.

               sniedz Eiropas Policijas akadēmijas direktoram apstiprinājumu par Akadēmijas 2011. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas Policijas akadēmijas direktoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 388, 15.12.2012., 23. lpp.

      (2)  OV L 248, 16.9.2002., 1. lpp.

      (3)  OV L 298, 26.10.2012., 1. lpp.

      (4)  OV L 256, 1.10.2005., 63. lpp.

      (5)  OV L 357, 31.12.2002., 72. lpp.

         EIROPAS PARLAMENTA REZOLŪCIJA

      (2013. gada 17. aprīlis)
      ar konstatējumiem, kas ir neatņemama daļa no lēmuma par Eiropas Policijas akadēmijas 2011. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā Eiropas Policijas akadēmijas 2011. finanšu gada galīgos pārskatus,

                  —

                  ņemot vērā Revīzijas palātas ziņojumu par Eiropas Policijas akadēmijas 2011. finanšu gada pārskatiem ar Akadēmijas atbildēm (1),

                  —

                  ņemot vērā Padomes 2013. gada 12. februāra ieteikumu (05753/2013 – C7-0041/2013),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2) (“Finanšu regula”), un jo īpaši tās 185. pantu,

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

                  —

                  ņemot vērā Padomes 2005. gada 20. septembra Lēmumu 2005/681/TI, ar ko izveido Eiropas Policijas akadēmiju (CEPOL) un atceļ Lēmumu 2000/820/TI (4), un jo īpaši tā 16. pantu,

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,

                  —

                  ņemot vērā Komisijas 2011. gada 30. jūnija Lēmumu C(2011) 4680, ar ko Eiropas Policijas akadēmijai, pamatojoties uz tās pieprasījumu, tiek atļauts piemērot atkāpi no Regulas (EK, Euratom) Nr. 2343/2002 noteikumiem,

                  —

                  ņemot vērā Eiropas Policijas akadēmijas 2010. gada 12. jūlija ziņojumu par privātu izdevumu atlīdzināšanu (10/0257/KA),

                  —

                  ņemot vērā Eiropas Policijas akadēmijas uzdevumā veikto ārējo revīziju par privātu izdevumu atlīdzināšanu (līgums Nr. CEPOL/2010/001),

                  —

                  ņemot vērā galīgo ziņojumu par Eiropas Policijas akadēmijas piecu gadu darbības ārējo novērtējumu (līgums Nr. CEPOL/CT/2010/002),

                  —

                  ņemot vērā Tiesiskuma, brīvības un drošības ģenerāldirektorāta 2009. gada darbības pārskatu,

                  —

                  ņemot vērā Eiropas Policijas akadēmijas ceturto progresa ziņojumu par daudzgadu darbības plāna 2010.–2014. gadam izpildi,

                  —

                  ņemot vērā Revīzijas palātas ziņojumu par Eiropas Policijas akadēmijas daudzgadu rīcības plāna 2010.–2014. gadam izpildi,

                  —

                  ņemot vērā Iekšējās revīzijas dienesta (IRD) 2011. gada 4. jūlija piezīmi (ats.: Ares (2011) 722479) attiecībā uz Eiropas Policijas akadēmijas trešo progresa ziņojumu par daudzgadu darbības plāna 2010.–2014. gadam izpildi,

                  —

                  ņemot vērā Eiropas Policijas akadēmijas ziņojumu par to, kā tiek īstenota Eiropas Parlamenta rezolūcija par Eiropas Policijas akadēmijas 2009. finanšu gada budžeta izpildes apstiprināšanu, un tā pielikumus,

                  —

                  ņemot vērā Eiropas Policijas akadēmijas sagatavoto pārskatu par publiskā iepirkuma rokasgrāmatas piemērošanu laikposmā no 2010. gada 1. jūlija līdz 2011. gada 1. jūlijam un tā pielikumu,

                  —

                  ņemot vērā Reglamenta 77. pantu un VI pielikumu,

                  —

                  ņemot vērā Budžeta kontroles komitejas ziņojumu un Pilsoņu brīvību, tieslietu un iekšlietu komitejas atzinumu (A7-0064/2013),

                  A.

                  tā kā Eiropas Policijas akadēmiju (“Akadēmija”), kura atrodas Bremshilā, izveidoja ar Padomes Lēmumu 2000/820/TI, kuru 2005. gadā atcēla un aizstāja ar Padomes Lēmumu 2005/681/TI;

                  B.

                  tā kā Eiropas Policijas akadēmiju nodibināja 2001. gadā un 2006. gada 1. janvārī to pārveidoja par Kopienas struktūru Finanšu regulas 185. panta nozīmē, un tāpēc tai piemēro uz aģentūrām attiecināmās Finanšu pamatregulas noteikumus;

                  C.

                  tā kā Revīzijas palāta ziņojumos par Akadēmijas 2006., 2007. un 2009. finanšu gada pārskatiem ir iekļāvusi atzinumu ar piezīmi par pārskatiem pakārtoto darījumu likumību un pareizību, jo iepirkuma procedūras neatbilda Finanšu regulas noteikumiem;

                  D.

                  tā kā Revīzijas palāta savā ziņojumā par Akadēmijas 2008. finanšu gada pārskatiem ir uzsvērusi savu atzinumu par pārskatu ticamību, tomēr skaidri nekvalificējot to kā piezīmi, un ir iekļāvusi atzinumu ar piezīmi par pakārtoto darījumu likumību un pareizību;

                  E.

                  tā kā ar 2010. gada 7. oktobra lēmumu Parlaments nolēma nesniegt Akadēmijas direktoram apstiprinājumu par Akadēmijas 2008. finanšu gada budžeta izpildi (6);

                  F.

                  tā kā ar 2011. gada 10. maija lēmumu Parlaments nolēma atlikt lēmuma pieņemšanu par apstiprinājuma sniegšanu Akadēmijas direktoram attiecībā uz Akadēmijas 2009. finanšu gada budžeta izpildi (7), bet tad sniedza to 2011. gada 25. oktobra lēmumā (8);

                  G.

                  tā kā Revīzijas palāta ziņojumā par Akadēmijas 2010. finanšu gada pārskatiem pirmo reizi, kopš Akadēmija ir kļuvusi par aģentūru, ir norādījusi, ka tā ir guvusi pamatotu pārliecību par to, ka gada pārskati par 2008. finanšu gadu ir ticami un ka pakārtotie darījumi ir likumīgi un pareizi;

                  H.

                  tā kā Revīzijas palāta ir norādījusi – tā guvusi pamatotu pārliecību, ka gada pārskati par 2011. finanšu gadu ir ticami un ka pakārtotie darījumi ir likumīgi un pareizi;

                  I.

                  tā kā 2012. gada 10. maijā Parlaments sniedza Akadēmijas direktoram apstiprinājumu par Akadēmijas 2010. finanšu gada budžeta izpildi (9) un lēmumam par budžeta izpildes apstiprināšanu pievienotajā rezolūcijā cita starpā:

                              —

                              mudināja Akadēmiju gada galīgajos pārskatos skaidri norādīt, no kā veidojas Savienības iemaksa Akadēmijas budžetā,

                              —

                              prasīja Akadēmijai rīkoties, lai turpmāk novērstu to nepilnību atkārtošanos, kuras tika pieļautas, gatavojot atsevišķus budžetus,

                              —

                              atgādināja, ka iesniegšanas termiņu neievērošana ir viens no galvenajiem apstākļiem, kas apgrūtina pareizu finanšu pārvaldību, un aicināja Akadēmiju informēt budžeta izpildes apstiprinātājiestādi par Lēmuma 34/2010/GB izpildi,

                              —

                              aicināja Akadēmiju informēt budžeta izpildes apstiprinātājiestādi, tiklīdz būs faktiski īstenots Iekšējās revīzijas dienesta ļoti svarīgais ieteikums par komandējuma izdevumu iekšējās reģistrācijas pabeigšanu,

                              —

                              aicināja Akadēmiju sniegt Parlamentam atjauninātu informāciju par to, cik lielā mērā ir īstenoti Komisijas 16 iekšējās kontroles standarti, ko Akadēmijas valde pieņēma un kas aizstāj iepriekšējos iekšējās kontroles standartus;

                  J.

                  tā kā ar 2011. gada 30. jūnija Lēmumu C(2011) 4680 Komisija atļāva Akadēmijai piemērot atkāpi no Regulas (EK, Euratom) Nr. 2343/2002 74.b panta noteikumiem;

                  K.

                  tā kā Akadēmijas 2011. gada budžets bija EUR 8 341 000 salīdzinājumā ar 2010. gada budžetu EUR 7 800 000 apmērā, kas ir par 6,93 % vairāk;

                  L.

                  tā kā Savienības iemaksa Akadēmijas 2011. gada budžetā bija EUR 8 341 000;

                  M.

                  tā kā Akadēmijas 2011. finanšu gada darbības rezultātu bilance bija pozitīva – EUR 1 358 764,32,

                  1.

                  uzskata, ka daži elementi, kas ir kopīgi Akadēmijai un Eiropas Policijas birojam, būtu jāizpēta papildus, ņemot vērā rezultātus, kas gūti Akadēmijas 2011. gadā izdotajā pētījumā (līgums Nr. CEPOL/CT/2010/002); norāda, ka Akadēmijai 2014. gada martā ir jāatbrīvo pašreizējās telpas Bremshilā (Apvienotā Karaliste); mudina Komisiju nākt klajā ar priekšlikumu pārvietot Akadēmiju uz Hāgu (Nīderlande), kur atrodas Eiropas Policijas birojs, lai abas iestādes varētu kopīgi izmantot materiāli tehnisko bāzi un gūt labumu sinerģiju rezultātā, neapdraudot abu minēto aģentūru pamatuzdevumus, un iesniegt šo priekšlikumu Eiropas Parlamentam un Padomei; uzsver, ka visdrīzākajā laikā pieņemts lēmums par Akadēmijas atrašanās vietas mainīšanu mazinātu neskaidrību, kas var negatīvi ietekmēt personālu un darbā pieņemšanas procedūras;

         Budžeta un finanšu pārvaldība

                  2.

                  norāda, ka Akadēmija no Iekšlietu ģenerāldirektorāta 2011. gadam saņēma kopējo budžetu EUR 8 341 000;

                  3.

                  ņemot vērā Akadēmijas galīgos finanšu pārskatus, konstatē nepilnības finanšu pārvaldībā 2011. gadā, piemēram, maksājumu izmantošanu neatbilstīgām budžeta pozīcijām attiecīgajās nodaļās vai sadaļās; aicina Akadēmiju pēc iespējas drīz sniegt budžeta izpildes apstiprinātājiestādei papildu detalizētu informāciju par minēto jautājumu, tostarp par attiecīgajām summām un budžeta pozīcijām, kā arī par pasākumiem, kas veikti situācijas labošanai;

         Apropriāciju pārnešana

                  4.

                  ņem vērā Akadēmijas 2011. gada darbības pārskatā minēto, ka saistību apropriācijas I sadaļai “Personāls” tika gandrīz 100 % līmenī, kamēr maksājumu apropriācijas tika izlietotas 93,98 % līmenī;

                  5.

                  vadoties no gada darbības pārskata, konstatē, ka saistību apropriācijas II sadaļai “Administratīvie izdevumi” bija 99,93 % līmenī, kamēr maksājumu apropriācijas tika izlietotas 88,86 % apmērā;

                  6.

                  pieņem zināšanai, vadoties no gada darbības pārskata, ka III sadaļai “Pamatdarbības izdevumi” no kopējā budžeta EUR 4 063 000 apmērā apropriācijas bija 93,31 % salīdzinājumā ar 99,56 % 2010. gadā un ka tika izlietoti 55,98 % no maksājumu apropriācijām salīdzinājumā ar 45,20 % 2010. gadā;

                  7.

                  pieņem zināšanai no Revīzijas palātas ziņojuma, ka apropriācijas EUR 1 772 523 apmērā (22 %), no kurām EUR 208 813 attiecas uz I sadaļu, EUR 47 275 attiecas uz II sadaļu un EUR 1 516 435 attiecas uz III sadaļu, tika pārnestas uz 2012. gadu; aicina Akadēmiju informēt budžeta izpildes apstiprinātājiestādi par pasākumiem, ko tā veikusi, lai novērstu trūkumus, jo pārāk augstais pārnesumu līmenis liecina par nepilnībām budžeta plānošanā un izpildē un ir pretrunā budžeta gada pārskata principam;

                  8.

                  iepazīstoties ar Revīzijas palātas pārskatu, konstatē, ka no apropriācijām, kas tika pārnestas no 2010. gada EUR 2,5 miljonu apmērā, EUR 0,7 miljoni (27,5 %) 2011. gadā tika anulēti; aicina Akadēmiju informēt budžeta izpildes apstiprinātājiestādi par pasākumiem, ko tā veikusi, lai novērstu trūkumus, jo pārāk augstais anulējumu līmenis liecina par nepilnībām budžeta plānošanā un izpildē un ir pretrunā budžeta gada pārskata principam;

                  9.

                  pieņem zināšanai gada darbības pārskatā minēto, ka notikusi saistību uzņemšanās 96,74 % apmērā no saistību apropriācijām; turklāt norāda, ka 75,21 % no maksājumu apropriācijām ir izlietots (EUR 6 273 389);

         Pārvietojumi

                  10.

                  iepazīstoties ar Revīzijas palātas ziņojumu, pieņem zināšanai, ka 2011. gadā Akadēmija veica 38 budžeta pārvietojumus EUR 1,8 miljonu apmērā; uzskata, ka būtu jāturpina pilnveidot budžeta plānošanas un budžeta izpildes procedūras, un aicina Akadēmiju informēt budžeta izpildes apstiprinātājiestādi par veiktajiem pasākumiem šā trūkuma novēršanai, jo tas liecina par nepilnībām budžeta plānošanā, kā arī ir pretrunā specifikācijas principam;

         Iepirkuma procedūras

                  11.

                  saskaņā ar gada darbības pārskatu konstatē, ka 2011. gadā tika turpināti centieni uzlabot Akadēmijas iepirkumus un ka 2011. gadā kopumā tika pabeigtas 40 iepirkuma procedūras, bet viena iepirkuma procedūra 2011. gada 31. decembrī turpinājās;

         Iekšējā revīzija

                  12.

                  saskaņā ar gada darbības pārskatu (10) konstatē, ka Akadēmija ir veikusi pasākumus, lai pilnveidotu tās iekšējo kontroli, pieņemot 16 iekšējās kontroles standartus un 2011. gada augustā pieņemot darbā iekšējās kontroles darbinieku; atzinīgi vērtē to atbilstības novērtējuma pārbaudi attiecībā uz 16 iekšējās kontroles standartu īstenošanas līmeni, kurš tika veikts 2011. gada ceturtajā kvartālā un kurš parādīja, ka Akadēmija kopumā atbilda iekšējo kontroles standartu prasībām;

                  13.

                  saskaņā ar gada darbības pārskatu konstatē, ka 2011. gadā sāka darboties Iekšējās revīzijas komisija; atzinīgi vērtē trīs galvenās revīzijas, kuras veiktas Akadēmijā 2011. gadā: divas ārējās revīzijas, kuras veica Revīzijas palāta, un iekšējo revīziju, ko veica Komisijas IRD;

         Darbā pieņemšanas procedūras

                  14.

                  atbilstīgi Revīzijas palātas ziņojumam pieņem zināšanai, ka Akadēmijai ir jāuzlabo darbā pieņemšanas procedūru pārredzamība; mudina Akadēmiju informēt budžeta izpildes apstiprinātājiestādi par pasākumiem, kas veikti šo trūkumu novēršanai; apstiprina Akadēmijas sniegto informāciju, ka pieņemšanas darbā procedūras ikviena posma dokumentēšanas standarti un veidlapas tika pārskatītas 2012. gada jūnijā, lai nodrošinātu labāku pārredzamību un dokumentēšanas skaidrību; uzskata, ka dažas Civildienesta noteikumu prasības var radīt ievērojamu administratīvo slogu; tādēļ mudina Komisiju atļaut zināmu vienkāršošanu Civildienesta noteikumu 110. panta piemērošanā aģentūrām;

                  15.

                  norāda, ka 2011. gadā tika pabeigtas 10 darbā pieņemšanas procedūras un ka 2011. gada beigās Akadēmijā bija nodarbināti 23 no 26 štatu sarakstā paredzētajiem pagaidu darbiniekiem pēc tam, kad no darba 2011. gada 15. decembrī aizgāja viens darbinieks, ņemot vērā, ka iepriekš bija divas vakances; turklāt norāda, ka Akadēmijas kopējo personālu veido 38 darbinieki, kurā ir arī pieci norīkoti valsts eksperti;

         Darbības rezultāti

                  16.

                  atzinīgi vērtē Akadēmijas centienus un sasniegto, uzlabojot darbības rezultātus bez budžeta palielināšanas; turklāt apsveic Akadēmiju sakarā ar to, ka tā ir pilnībā izpildījusi Parlamenta izvirzītās prasības un sekmīgi tikusi galā ar pašreizējo saspringto situāciju budžetā, būtiski samazinot pārvaldības izdevumus;

                  17.

                  atzinīgi vērtē Akadēmijas centienus, vienkāršojot un uzlabojot tās pārvaldības efektivitāti, piemēram, īstenojot pasākumus komiteju likvidēšanai un samazinot valdes sanāksmju skaitu gadā, jo turpmāk tai galvenā uzmanība būtu jāpievērš stratēģiskas ilgtermiņa politikas izstrādei un lēmumu pieņemšanai;

                  18.

                  norāda, ka lēmumam par budžeta izpildes apstiprināšanu ir pievienoti arī horizontāla rakstura konstatējumi, un sakarā ar tiem vērš uzmanību uz Parlamenta 2013. gada 17. aprīļa rezolūciju (11) par aģentūru darbības rezultātiem, finanšu pārvaldību un kontroli.

         (1)  OV C 388, 15.12.2012., 23. lpp.

         (2)  OV L 248, 16.9.2002., 1. lpp.

         (3)  OV L 298, 26.10.2012., 1. lpp.

         (4)  OV L 256, 1.10.2005., 63. lpp.

         (5)  OV L 357, 31.12.2002., 72. lpp.

         (6)  OV L 320, 7.12.2010., 11. lpp.

         (7)  OV L 250, 27.9.2011., 260. lpp.

         (8)  OV L 313, 26.11.2011., 17. lpp.

         (9)  OV L 286, 17.10.2012., 156. lpp.

         (10)  2011. gada darbības pārskats, 14. lpp.

         (11)  Pieņemtie teksti, P7_TA(2013)0134 (skatīt šā Oficiālā Vēstneša 374. lpp.).


title: 2011/790/ES: Padomes Lēmums ( 2011. gada 14. novembris ) par to, lai parakstītu Brīvprātīgu partnerattiecību nolīgumu starp Eiropas Savienību un Centrālāfrikas Republiku par meža tiesību aktu ieviešanu, pārvaldību un kokmateriālu un koksnes izstrādājumu tirdzniecību uz Eiropas Savienību ( FLEGT )

text:
               3.12.2011

               LV

               Eiropas Savienības Oficiālais Vēstnesis

               L 320/2

         PADOMES LĒMUMS
   (2011. gada 14. novembris)
   par to, lai parakstītu Brīvprātīgu partnerattiecību nolīgumu starp Eiropas Savienību un Centrālāfrikas Republiku par meža tiesību aktu ieviešanu, pārvaldību un kokmateriālu un koksnes izstrādājumu tirdzniecību uz Eiropas Savienību (FLEGT)
   (2011/790/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 207. panta 3. punkta pirmo daļu saistībā ar 218. panta 5. punktu,
   ņemot vērā Eiropas Komisijas priekšlikumu,
   tā kā:

               (1)

               Eiropas Komisija 2003. gada maijā pieņēma paziņojumu Eiropas Parlamentam un Padomei “Meža tiesību aktu ieviešana, pārvaldība un tirdzniecība (FLEGT). Priekšlikums ES rīcības plānam”, ar kuru aicināja pieņemt pasākumus nelikumīgas mežizstrādes novēršanai, izstrādājot brīvprātīgus partnerattiecību nolīgumus ar koksnes ražotājvalstīm. Padome 2003. gada oktobrī pieņēma secinājumus par minēto rīcības plānu (1), un Eiropas Parlaments 2005. gada 11. jūlijā šajā jautājumā pieņēma rezolūciju (2).

               (2)

               Padome 2005. gada 5. decembrī pilnvaroja Komisiju sākt sarunas par partnerattiecību nolīgumiem, lai īstenotu ES rīcības plānu FLEGT.

               (3)

               Padome 2005. gada 20. decembrī pieņēma Regulu (EK) Nr. 2173/2005 (3) par FLEGT licencēšanas sistēmas izveidi kokmateriālu importam Eiropas Savienībā no valstīm, ar kurām Eiropas Savienība ir noslēgusi brīvprātīgus partnerattiecību nolīgumus.

               (4)

               Sarunas ar Centrālāfrikas Republiku ir pabeigtas, un Brīvprātīgs partnerattiecību nolīgums starp Eiropas Savienību un Centrālāfrikas Republiku par meža tiesību aktu ieviešanu, pārvaldību un kokmateriālu un koksnes izstrādājumu tirdzniecību uz Eiropas Savienību (FLEGT) (turpmāk “nolīgums”) tika parafēts 2010. gada 21. decembrī.

               (5)

               Nolīgums būtu jāparaksta, ņemot vērā tā noslēgšanu,

         IR PIEŅĒMUSI ŠO LĒMUMU.
   1. pants
   Ar šo Eiropas Savienības vārdā atļauj parakstīt Brīvprātīgu partnerattiecību nolīgumu starp Eiropas Savienību un Centrālāfrikas Republiku par meža tiesību aktu ieviešanu, pārvaldību un kokmateriālu un koksnes izstrādājumu tirdzniecību uz Eiropas Savienību (FLEGT) (turpmāk “nolīgums”), ņemot vērā tā noslēgšanu (4).
   2. pants
   Ar šo Padomes priekšsēdētājs tiek pilnvarots norīkot personu, kas tiesīga Savienības vārdā parakstīt nolīgumu, ņemot vērā tā noslēgšanu.
   3. pants
   Šis lēmums stājas spēkā tā pieņemšanas dienā.

      Briselē, 2011. gada 14. novembrī

            Padomes vārdā –

            priekšsēdētājs

         M. SAWICKI

      (1)  OV C 268, 7.11.2003., 1. lpp.

      (2)  OV C 157 E, 6.7.2006., 482. lpp.

      (3)  OV L 347, 30.12.2005., 1. lpp.

      (4)  Nolīguma tekstu publicēs kopā ar lēmumu par tā noslēgšanu.


title: 2009/528/EK,Euratom: Padomes Lēmums ( 2009. gada 3. jūlijs ) par jauna Eiropas Kopienu Komisijas locekļa iecelšanu

text:
               9.7.2009

               LV

               Eiropas Savienības Oficiālais Vēstnesis

               L 178/16

      PADOMES LĒMUMS

   (2009. gada 3. jūlijs)
   par jauna Eiropas Kopienu Komisijas locekļa iecelšanu
   (2009/528/EK, Euratom)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 215. panta otro daļu,
   ņemot vērā Eiropas Atomenerģijas kopienas dibināšanas līgumu un jo īpaši tā 128. panta otro daļu,
   tā kā:

      Danuta HÜBNER kundze ar 2009. gada 24. jūnija vēstuli ir atkāpusies no Komisijas locekļa amata. Uz atlikušo pilnvaru laiku viņa būtu jāaizstāj,
   IR NOLĒMUSI ŠĀDI.
   1. pants
   Ar šo Pawel SAMECKI kungs tiek iecelts par Komisijas locekli laikposmam no 2009. gada 4. jūlija līdz 2009. gada 31. oktobrim.
   2. pants
   Šis lēmums stājas spēkā 2009. gada 4. jūlijā.
   3. pants
   Šo lēmumu publicē Eiropas Savienības Oficiālajā Vēstnesī.

      Briselē, 2009. gada 3. jūlijā

            Padomes vārdā –

            priekšsēdētājs

         A. BORG


title: Padomes Lēmums (KĀDP) 2015/666 (2015. gada 28. aprīlis), ar ko groza Lēmumu 2013/184/KĀDP par ierobežojošiem pasākumiem pret Mjanmu/Birmu

text:
               29.4.2015

               LV

               Eiropas Savienības Oficiālais Vēstnesis

               L 110/14

         PADOMES LĒMUMS (KĀDP) 2015/666
   (2015. gada 28. aprīlis),
   ar ko groza Lēmumu 2013/184/KĀDP par ierobežojošiem pasākumiem pret Mjanmu/Birmu
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               2013. gada 22. aprīlī Padome pieņēma Lēmumu 2013/184/KĀDP (1) par ierobežojošiem pasākumiem pret Mjanmu/Birmu.

               (2)

               2014. gada 14. aprīlī Padome pieņēma Lēmumu 2014/214/KĀDP (2), ar ko ierobežojošos pasākumus atjauno līdz 2015. gada 30. aprīlim.

               (3)

               Pamatojoties uz Lēmuma 2013/184/KĀDP pārskatīšanu, ierobežojošie pasākumi būtu jāatjauno līdz 2016. gada 30. aprīlim.

               (4)

               Tādēļ attiecīgi būtu jāgroza Lēmums 2013/184/KĀDP,

         IR PIEŅĒMUSI ŠO LĒMUMU.
   1. pants
   Lēmuma 2013/184/KĀDP 3. pantu aizstāj ar šādu:

      “3. pants
      Šo lēmumu piemēro līdz 2016. gada 30. aprīlim. To pastāvīgi pārskata. To atbilstīgi atjauno vai groza, ja Padome uzskata, ka lēmuma mērķi nav sasniegti.”

   2. pants
   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.

      Briselē, 2015. gada 28. aprīlī

            Padomes vārdā –

            priekšsēdētājs

         E. RINKĒVIČS

      (1)  Padomes Lēmums 2013/184/KĀDP (2013. gada 22. aprīlis) par ierobežojošiem pasākumiem pret Mjanmu/Birmu un ar ko atceļ Lēmumu 2010/232/KĀDP (OV L 111, 23.4.2013., 75. lpp.).

      (2)  Padomes Lēmums 2014/214/KĀDP (2014. gada 14. aprīlis), ar ko groza Lēmumu 2013/184/KĀDP par ierobežojošiem pasākumiem pret Mjanmu/Birmu (OV L 111, 15.4.2014., 84. lpp.).


title: Padomes Lēmums (2015. gada 20. aprīlis), ar ko ieceļ Eiropas Darba drošības un veselības aizsardzības aģentūras valdes locekļa aizstājēju no Slovākijas

text:
               22.4.2015

               LV

               Eiropas Savienības Oficiālais Vēstnesis

               C 130/5

         PADOMES LĒMUMS
   (2015. gada 20. aprīlis),
   ar ko ieceļ Eiropas Darba drošības un veselības aizsardzības aģentūras valdes locekļa aizstājēju no Slovākijas
   (2015/C 130/05)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (EK) Nr. 2062/94 (1994. gada 18. jūlijs), ar ko izveido Eiropas darba drošības un veselības aizsardzības aģentūru (1), un jo īpaši tās 8. pantu,
   ņemot vērā kandidatūru sarakstus, ko Padomei iesniegušas dalībvalstu valdības un darba ņēmēju organizācijas un darba devēju organizācijas,
   ņemot vērā Darba drošības un veselības aizsardzības padomdevējas komitejas locekļu un locekļu aizstājēju sarakstus,
   tā kā:

               (1)

               Padome ar 2013. gada 2. decembra (2), 2014. gada 12. jūnija (3), 2014. gada 18. novembra (4) un 2014. gada 15. decembra (5) lēmumus un Lēmumu (ES) 2015/453 (6) ir iecēlusi Eiropas Darba drošības un veselības aizsardzības aģentūras valdes locekļus un locekļu aizstājējus uz laikposmu, kas beidzas 2016. gada 7. novembrī.

               (2)

               Darba devēju organizācija BUSINESSEUROPE ir izvirzījusi kandidātu brīvajai amata vietai,

         IR PIEŅĒMUSI ŠO LĒMUMU.
   1. pants
   Par Eiropas Darba drošības un veselības aizsardzības aģentūras valdes locekļa aizstājēju uz laikposmu līdz 2016. gada 7. novembrim tiek iecelta turpmāk norādītā persona.
   III.   DARBA DEVĒJU ORGANIZĀCIJU PĀRSTĀVJI

               Valsts

               Loceklis

               Aizstājējs

               Slovākija

                  Štefan PETKANIČ kungs

         2. pants
   Vēl neizvirzītos locekļus un locekļu aizstājējus Padome iecels vēlāk.
   3. pants
   Šis lēmums stājas spēkā tā pieņemšanas dienā.

      Luksemburgā, 2015. gada 20. aprīlī

            Padomes vārdā –

            priekšsēdētājs

         Jānis DŪKLAVS

      (1)  OV L 216, 20.8.1994., 1. lpp.

      (2)  Padomes Lēmums (2013. gada 2. decembris), ar ko ieceļ Eiropas Darba drošības un veselības aizsardzības aģentūras valdes locekļus un locekļu aizstājējus (OV C 360, 10.12.2013., 8. lpp.).

      (3)  Padomes Lēmums (2014. gada 12. jūnijs), ar ko ieceļ Eiropas Darba drošības un veselības aizsardzības aģentūras valdes locekļus un viņu vietniekus no Lietuvas un Maltas (OV C 182, 14.6.2014., 14. lpp.); Padomes Lēmums (2014. gada 12. jūnijs), ar ko ieceļ Eiropas Darba drošības un veselības aizsardzības aģentūras valdes locekļus un locekļu aizstājējus no Francijas (OV C 186, 18.6.2014., 5. lpp.).

      (4)  Padomes Lēmums (2014. gada 18. novembris), ar ko ieceļ Eiropas Darba drošības un veselības aizsardzības aģentūras valdes locekli un locekļa aizstājēju no Latvijas (OV C 420, 22.11.2014., 6. lpp.).

      (5)  Padomes Lēmums (2014. gada 15. decembris), ar ko ieceļ Eiropas Darba drošības un veselības aizsardzības aģentūras valdes locekli no Vācijas (OV C 453, 17.12.2014., 2. lpp.).

      (6)  Padomes Lēmums (ES) 2015/453 (2015. gada 16. marts), ar ko ieceļ Eiropas Darba drošības un veselības aizsardzības aģentūras valdes locekli un locekļa aizstājēju no Dānijas un Vācijas (OV L 75, 19.3.2015., 18. lpp.).


title: Padomes lēmums (1988. gada 21. decembris) par Eiropas Ekonomikas kopienas un Marokas Karalistes nolīguma slēgšanu vēstuļu apmaiņas veidā par Marokas izcelsmes konservētu augļu salātu importu Kopienā

text:
Svarīgs juridisks paziņojums

|

31988D0649

Oficiālais Vēstnesis L 358 , 27/12/1988 Lpp. 0022 - 0024

		Padomes lēmums(1988. gada 21. decembris)par Eiropas Ekonomikas kopienas un Marokas Karalistes nolīguma slēgšanu vēstuļu apmaiņas veidā par Marokas izcelsmes konservētu augļu salātu importu Kopienā(88/649/EEK)EIROPAS KOPIENU PADOME,ņemot vērā Eiropas Ekonomikas kopienas dibināšanas līgumu un jo īpaši tā 113. pantu,ņemot vērā Komisijas ieteikumu,tā kā Eiropas Ekonomikas kopienas un Marokas Karalistes Sadarbības nolīgum [1] parakstīja 1976. gada 25. aprīlī un tas stājās spēkā 1978. gada 1. novembrī;tā kā jāapstiprina vēstuļu apmaiņas veidā Eiropas Ekonomikas kopienas un Marokas Karalistes nolīgums par Marokas izcelsmes konservētu augļu salātu importu Kopienā,IR PIEŅĒMUSI ŠĀDU LĒMUMU.1. pantsAr šo Kopienas vārdā vēstuļu apmaiņas veidā apstiprina Eiropas Ekonomikas kopienas un Marokas Karalistes nolīgumu par Marokas izcelsmes konservētu augļu salātu importu Kopienā.Nolīguma teksts pievienots šim lēmumam.2. pantsAr šo Padomes priekšsēdētājs pilnvarots izraudzīties personu, kam dod tiesības parakstīt nolīgumu, lai tas ir saistošs Kopienai.3. pantsŠis lēmums stājas spēkā nākamajā dienā pēc tā publicēšanas Eiropas Kopienu Oficiālajā Vēstnesī.Briselē,1988. gada 21. decembrīPadomes vārdā —priekšsēdētājsV. Papandreou[1] OV L 264, 27.9.1978., 2. lpp.--------------------------------------------------


title: 2011/59/ES: Padomes Lēmums ( 2010. gada 25. oktobris ) par to, lai Savienības vārdā parakstītu Nolīgumu protokola veidā starp Eiropas Savienību un Ēģiptes Arābu Republiku, ar kuru izveido strīdu izšķiršanas mehānismu, kas jāpiemēro strīdiem attiecībā uz tirdzniecības noteikumiem Eiropas un Vidusjūras reģiona valstu nolīgumā, ar ko izveido asociāciju starp Eiropas Kopienām un to dalībvalstīm, no vienas puses, un Ēģiptes Arābu Republiku, no otras puses

text:
               1.2.2011

               LV

               Eiropas Savienības Oficiālais Vēstnesis

               L 27/2

         PADOMES LĒMUMS
   (2010. gada 25. oktobris)
   par to, lai Savienības vārdā parakstītu Nolīgumu protokola veidā starp Eiropas Savienību un Ēģiptes Arābu Republiku, ar kuru izveido strīdu izšķiršanas mehānismu, kas jāpiemēro strīdiem attiecībā uz tirdzniecības noteikumiem Eiropas un Vidusjūras reģiona valstu nolīgumā, ar ko izveido asociāciju starp Eiropas Kopienām un to dalībvalstīm, no vienas puses, un Ēģiptes Arābu Republiku, no otras puses
   (2011/59/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 5. punktu,
   ņemot vērā Eiropas Komisijas priekšlikumu,
   tā kā:

               (1)

               Padome 2006. gada 24. februārī pilnvaroja Komisiju sākt sarunas ar Vidusjūras reģiona partneriem, lai izveidotu strīdu izšķiršanas mehānismu attiecībā uz tirdzniecības noteikumiem.

               (2)

               Komisija risināja sarunas, apspriežoties ar komiteju, kas izveidota ar Līguma 207. pantu, un saskaņā ar Padomes dotajiem sarunu norādījumiem.

               (3)

               Šīs sarunas ir noslēgušās, un 2010. gada 27. aprīlī tika parafēts Nolīgums protokola veidā (turpmāk “protokols”) starp Eiropas Savienību un Ēģiptes Arābu Republiku, ar kuru izveido strīdu izšķiršanas mehānismu, kas jāpiemēro strīdiem attiecībā uz tirdzniecības noteikumiem Eiropas un Vidusjūras reģiona valstu nolīgumā, ar ko izveido asociāciju starp Eiropas Kopienām un to dalībvalstīm, no vienas puses, un Ēģiptes Arābu Republiku, no otras puses (1).

               (4)

               Protokols būtu jāparaksta,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināta Nolīguma protokola veidā parakstīšana starp Eiropas Savienību un Ēģiptes Arābu Republiku, ar kuru izveido strīdu izšķiršanas mehānismu, kas jāpiemēro strīdiem attiecībā uz tirdzniecības noteikumiem Eiropas un Vidusjūras reģiona valstu nolīgumā, ar ko izveido asociāciju starp Eiropas Kopienām un to dalībvalstīm, no vienas puses, un Ēģiptes Arābu Republiku, no otras puses (“protokols”), ņemot vērā tā noslēgšanu (2).
   2. pants
   Ar šo Padomes priekšsēdētājs tiek pilnvarots norīkot personu vai personas, kas ir tiesīgas Savienības vārdā parakstīt protokolu, ņemot vērā tā noslēgšanu vēlāk.
   3. pants
   Šis lēmums stājas spēkā tā pieņemšanas dienā.

      Luksemburgā, 2010. gada 25. oktobrī

            Padomes vārdā –

            priekšsēdētāja

         C. ASHTON

      (1)  OV L 304, 30.9.2004., 39. lpp.

      (2)  Protokola teksts tiks publicēts kopā ar lēmumu par tā noslēgšanu.


title: 2013/157/ES: Padomes Lēmums ( 2013. gada 7. marts ), ar ko nosaka piemērošanas dienu Lēmumam 2007/533/TI par otrās paaudzes Šengenas Informācijas sistēmas ( SIS II ) izveidi, darbību un izmantošanu

text:
               27.3.2013

               LV

               Eiropas Savienības Oficiālais Vēstnesis

               L 87/8

         PADOMES LĒMUMS
   (2013. gada 7. marts),
   ar ko nosaka piemērošanas dienu Lēmumam 2007/533/TI par otrās paaudzes Šengenas Informācijas sistēmas (SIS II) izveidi, darbību un izmantošanu
   (2013/157/ES)
   EIROPAS SAVIENĪBAS PADOME,
   ņemot vērā Padomes Lēmumu 2007/533/TI (2007. gada 12. jūnijs) par otrās paaudzes Šengenas Informācijas sistēmas (SIS II) izveidi, darbību un izmantošanu (1) un jo īpaši tā 71. panta 2. punktu,
   tā kā:

               (1)

               Lēmuma 2007/533/TI 71. panta 2. punktā ir noteikts, ka dalībvalstīm, kas piedalās SIS 1+, lēmumu piemēro no dienas, ko nosaka Padome ar to Padomes locekļu vienprātīgu lēmumu, kuri pārstāv to dalībvalstu valdības, kas piedalās SIS 1+.

               (2)

               Saskaņā ar 11. panta 3. punktu Padomes Regulā (ES) Nr. 1272/2012 (2012. gada 20. decembris) par migrēšanu no Šengenas Informācijas sistēmas (SIS 1+) uz otrās paaudzes Šengenas Informācijas sistēmu (SIS II) (2) pāreja uz SIS II sāksies dienā, ko nosaka Padome, rīkojoties saskaņā ar Lēmuma 2007/533/TI 71. panta 2. punktu.

               (3)

               Saskaņā ar Lēmuma 2007/533/TI 71. panta 3. punkta a) apakšpunktu Komisija ir pieņēmusi vajadzīgos īstenošanas pasākumus, proti, Komisijas Īstenošanas lēmumu 2013/115/ES (3), ar kuru pieņem SIRENE rokasgrāmatu un citus īstenošanas pasākumus otrās paaudzes Šengenas Informācijas sistēmai (SIS II), un Komisijas Lēmumu 2010/261/ES (2010. gada 4. maijs) par drošības plānu Centrālajai SIS II un sakaru infrastruktūrai (4).

               (4)

               Saskaņā ar Lēmuma 2007/533/TI 71. panta 3. punkta b) apakšpunktu visas dalībvalstis, kas pilnībā piedalās SIS 1+, ir Komisijai paziņojušas, ka tās ir veikušas tehniskos un juridiskos pasākumus, kas vajadzīgi SIS II datu apstrādei un papildinformācijas apmaiņai.

               (5)

               Saskaņā ar Lēmuma 2007/533/TI 71. panta 3. punkta c) apakšpunktu Komisija ir paziņojusi, ka sekmīgi ir pabeigta visaptveroša SIS II pārbaude, ko Komisija veica kopā ar dalībvalstīm. Attiecīgās Padomes sagatavošanas struktūras 2013. gada 6. februārī apstiprināja iesniegtos pārbaudes rezultātus un apliecināja, ka SIS II darbības līmenis ir vismaz līdzvērtīgs SIS 1+ panāktajam darbības līmenim.

               (6)

               Saskaņā ar Lēmuma 2007/533/TI 71. panta 3. punkta d) apakšpunktu Komisija ir veikusi vajadzīgos tehniskos pasākumus, lai centrālo SIS II varētu pieslēgt attiecīgo dalībvalstu N.SIS II.

               (7)

               Saskaņā ar Regulas (ES) Nr. 1272/2012 9. panta 1. punktu un 5. punktu dalībvalstis, kas piedalās SIS 1+, ir sekmīgi veikušas SIRENE darbības testus un 2013. gada 15. februārī attiecīgā Padomes sagatavošanas struktūra ir apstiprinājusi to rezultātus.

               (8)

               Tātad nosacījumi, kas paredzēti Lēmuma 2007/533/TI 71. panta 3. punktā, ir izpildīti, un Padomei ir jānosaka diena, no kuras SIS II piemēro dalībvalstīm, kas piedalās SIS 1+.

               (9)

               Ņemot vērā to, ka SIS II darbības sākšanas diena ir jānosaka pēc iespējas ātrāk, šim lēmumam būtu jāstājas spēkā dienā, kad tas publicēts Eiropas Savienības Oficiālajā Vēstnesī.

               (10)

               Attiecībā uz Islandi un Norvēģiju šis lēmums papildina Šengenas acquis noteikumus tā nolīguma izpratnē, kurš noslēgts starp Eiropas Savienības Padomi un Islandes Republiku, un Norvēģijas Karalisti par to asociēšanu Šengenas acquis īstenošanā, piemērošanā un pilnveidošanā (5), tajā jomā, kas minēta 1. panta G punktā Padomes Lēmumā 1999/437/EK (6) par dažiem pasākumiem, lai piemērotu minēto nolīgumu.

               (11)

               Attiecībā uz Šveici šis lēmums papildina Šengenas acquis noteikumus tā nolīguma izpratnē, kurš noslēgts starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā (7), tajā jomā, kas minēta Lēmuma 1999/437/EK 1. panta G punktā saistībā ar 3. pantu Padomes Lēmumā 2008/146/EK (8).

               (12)

               Attiecībā uz Lihtenšteinu šis lēmums papildina Šengenas acquis noteikumus tā protokola izpratnē, kurš parakstīts starp Eiropas Savienību, Eiropas Kopienu, Šveices Konfederāciju un Lihtenšteinas Firstisti par Lihtenšteinas Firstistes pievienošanos Nolīgumam starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā (9), tajā jomā, kas minēta Lēmuma 1999/437/EK 1. panta G punktā saistībā ar 3. pantu Padomes Lēmumā 2011/350/ES (10).

               (13)

               Saskaņā ar 1. un 2. pantu Protokolā par Dānijas nostāju (Nr. 22), kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā, šis lēmums tai nav saistošs un nav jāpiemēro. Tā kā šis lēmums balstās uz Šengenas acquis, saskaņā ar minētā protokola 4. pantu Dānija sešos mēnešos pēc tam, kad Padome ir pieņēmusi lēmumu par šo lēmumu, izlemj, vai tā transponēs to savos valsts tiesību aktos.

               (14)

               Apvienotā Karaliste piedalās šajā lēmumā saskaņā ar 5. panta 1. punktu Protokolā (Nr. 19) par Šengenas acquis, kas iekļauts Eiropas Savienības sistēmā un kas pievienots Līgumam par Eiropas Savienību un Līgumam par Eiropas Savienības darbību, un saskaņā ar 8. panta 2. punktu Padomes Lēmumā 2000/365/EK (2000. gada 29. maijs) par Lielbritānijas un Ziemeļīrijas lūgumu piedalīties dažu Šengenas acquis noteikumu īstenošanā (11).

               (15)

               Īrija piedalās šajā lēmumā saskaņā ar 5. panta 1. punktu Protokolā (Nr. 19) par Šengenas acquis, kas iekļauts Eiropas Savienības sistēmā un kas pievienots Līgumam par Eiropas Savienību un Līgumam par Eiropas Savienības darbību, un saskaņā ar 6. panta 2. punktu Padomes Lēmumā 2002/192/EK (2002. gada 28. februāris) par Īrijas lūgumu piedalīties dažu Šengenas acquis noteikumu īstenošanā (12).

               (16)

               Šis lēmums neskar kārtību, kādā Apvienotā Karaliste un Īrija daļēji piedalās Šengenas acquis, kā attiecīgi noteikts Lēmumā 2002/192/EK un Lēmumā 2000/365/EK.

               (17)

               Attiecībā uz Kipru šis lēmums ir akts, kas balstās uz Šengenas acquis vai kā citādi ir saistīts ar to 2003. gada Pievienošanās akta 3. panta 2. punkta nozīmē.

               (18)

               Ir jāatzīmē, ka Eiropas Parlamenta un Padomes Regula (EK) Nr. 1986/2006 (2006. gada 20. decembris) par dalībvalstu dienestu, kas ir atbildīgi par transportlīdzekļu reģistrācijas apliecību izsniegšanu, piekļuvi otrās paaudzes Šengenas Informācijas sistēmai (SIS II) (13), saskaņā ar tās 3. pantu ir piemērojama no datuma, kas ir noteikts saskaņā ar Lēmuma 2007/533/TI 71. panta 2. punktu,

         IR PIEŅĒMUSI ŠO LĒMUMU.
   1. pants
   Dalībvalstīm, kas piedalās SIS 1+, Lēmumu 2007/533/TI piemēro no 2013. gada 9. aprīļa.
   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2013. gada 7. martā

            Padomes vārdā –

            priekšsēdētājs

         A. SHATTER

      (1)  OV L 205, 7.8.2007., 63. lpp.

      (2)  OV L 359, 29.12.2012., 21. lpp.

      (3)  OV L 71, 14.3.2013., 1. lpp.

      (4)  OV L 112, 5.5.2010., 31. lpp.

      (5)  OV L 176, 10.7.1999., 36. lpp.

      (6)  OV L 176, 10.7.1999., 31. lpp.

      (7)  OV L 53, 27.2.2008., 52. lpp.

      (8)  OV L 53, 27.2.2008., 1. lpp.

      (9)  OV L 160, 18.6.2011., 21. lpp.

      (10)  OV L 160, 18.6.2011., 19. lpp.

      (11)  OV L 131, 1.6.2000., 43. lpp.

      (12)  OV L 64, 7.3.2002., 20. lpp.

      (13)  OV L 381, 28.12.2006., 1. lpp.


title: Padomes Lēmums 2012/329/KĀDP ( 2012. gada 25. jūnijs ), ar ko pagarina pilnvaru termiņu Eiropas Savienības īpašajam pārstāvim Āfrikas ragā

text:
               26.6.2012

               LV

               Eiropas Savienības Oficiālais Vēstnesis

               L 165/62

         PADOMES LĒMUMS 2012/329/KĀDP
   (2012. gada 25. jūnijs),
   ar ko pagarina pilnvaru termiņu Eiropas Savienības īpašajam pārstāvim Āfrikas ragā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 28. pantu, 31. panta 2. punktu un 33. pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               Padome 2011. gada 8. decembrī pieņēma Lēmumu 2011/819/KĀDP (1), ar ko ieceļ Alexander RONDOS kungu par Eiropas Savienības īpašo pārstāvi (ESĪP) Āfrikas ragā. ESĪP pilnvaru termiņš beigsies 2012. gada 30. jūnijā.

               (2)

               ESĪP pilnvaru termiņš būtu jāpagarina vēl par 12 mēnešiem.

               (3)

               ESĪP īstenos pilnvaras situācijā, kas var pasliktināties un varētu kavēt Līguma 21. pantā izklāstīto Savienības ārējās darbības mērķu sasniegšanu,

         IR PIEŅĒMUSI ŠO LĒMUMU.
   1. pants
   Eiropas Savienības īpašais pārstāvis
   Ar šo ESĪP Āfrikas ragā Alexander RONDOS kunga pilnvaru termiņš tiek pagarināts līdz 2013. gada 30. jūnijam. ESĪP pilnvaras var tikt izbeigtas agrāk, ja Padome pēc Savienības Augstā pārstāvja ārlietās un drošības politikas jautājumos (AP) priekšlikuma pieņem šādu lēmumu.
   ESĪP pilnvaru nolūkā Āfrikas rags tiek definēts kā reģions, kurā ietilpst Džibutijas Republika, Eritrejas Valsts, Etiopijas Federatīvā Demokrātiskā Republika, Kenijas Republika, Somālija, Sudānas Republika, Dienvidsudānas Republika un Ugandas Republika. Attiecībā uz aspektiem, kuriem ir plašākas sekas reģionā, tostarp attiecībā uz pirātismu, ESĪP attiecīgajā gadījumā sadarbojas arī ar valstīm un reģionālām vienībām ārpus Āfrikas raga reģiona.
   Ņemot vērā to, ka savstarpēji saistītajām problēmām, ar kurām saskaras reģions, ir vajadzīga reģionāla pieeja, ESĪP Āfrikas ragā darbojas, pastāvīgi apspriežoties ar ESĪP Sudānā un Dienvidsudānā, kuri arī turpmāk saglabā galveno atbildību attiecībā uz minētajām divām valstīm.
   2. pants
   Politikas mērķi
   1.   ESĪP pilnvaru pamatā ir Savienības politikas mērķi attiecībā uz Āfrikas ragu, kas izklāstīti 2011. gada 14. novembrī pieņemtajā stratēģiskās sistēmas dokumentā, lai aktīvi piedalītos reģiona un starptautiskajos centienos reģionā panākt ilgstošu mieru, drošību un attīstību. ESĪP turklāt cenšas uzlabot Āfrikas ragā noritošās Savienības daudzpusīgās darbības kvalitāti, intensitāti, ietekmi un redzamību.
   2.   Par prioritāti joprojām tiek uzskatīta Somālija, konflikta reģionālās dimensijas un pirātisms, kas sakņojas Somālijas nestabilitātē.
   3.   Attiecībā uz Somāliju Savienības politikas mērķi ir – ar saskaņotu un efektīvu visu savu instrumentu izmantošanu panākt Somālijas un tās tautas atgriešanos pie miera un labklājības. Šajā nolūkā Savienība atbalsta Apvienoto Nāciju Organizācijas (ANO) nozīmi ticama un iekļaujoša Somālijas vadīta politiskā procesa veicināšanā un kopā ar reģionāliem un starptautiskiem partneriem turpinās aktīvi palīdzēt īstenot Džibutijas miera nolīgumu un tā režīmu pēc pārejas perioda.
   4.   Attiecībā uz pirātismu ESĪP uzdevums ir veicināt saskanīgas, efektīvas un līdzsvarotas Savienības pieejas Somālijas izcelsmes pirātismam izstrādi un īstenošanu, kura ietvertu visus Savienības darbības aspektus, jo īpaši politikas, drošības un attīstības jomās, un attiecībā uz pirātisma jautājumiem kļūt par galveno Savienības pārstāvi sarunās ar starptautisko kopienu, tostarp ar Austrumu un Dienvidu Āfrikas un Indijas okeāna (ADĀ/IO) reģionu.
   3. pants
   Pilnvaras
   1.   Lai sasniegtu Savienības politikas mērķus attiecībā uz Āfrikas ragu, ESĪP ir pilnvarots:

               a)

               sadarboties ar visām attiecīgajām ieinteresētajām personām reģionā, valstu valdībās, pastāvošajās reģionālajās iestādēs, starptautiskās un reģionālās organizācijās, pilsoniskajā sabiedrībā un diasporā, lai tuvinātu Savienības mērķu sasniegšanu, un palīdzēt reģionā panākt labāku Savienības nozīmes izpratni;

               b)

               vajadzības gadījumā pārstāvēt Savienību attiecīgajos starptautiskajos forumos un nodrošināt, lai Savienības atbalsts krīzes pārvarēšanā un novēršanā būtu pamanāms;

               c)

               sekmēt un atbalstīt efektīvu politisku sadarbību un ekonomisku integrāciju reģionā, izmantojot Savienības partnerattiecības ar Āfrikas Savienību (ĀS) un apakšreģionālām organizācijām;

               d)

               palīdzēt īstenot Savienības politiku attiecībā uz Āfrikas ragu, cieši sadarbojoties ar Eiropas Ārējās darbības dienestu (EĀDD), Savienības delegācijām reģionā un Komisiju;

               e)

               attiecībā uz Somāliju un ciešā sadarbībā ar attiecīgiem reģionāliem un starptautiskiem partneriem aktīvi iesaistīties darbībās un iniciatīvās, kuru mērķis ir panākt, lai tiktu īstenots Džibutijas miera nolīgums un tajā paredzētais režīms pēc pārejas perioda, un ar kurām tiek atbalstīta iestāžu veidošana, tiesiskums un spējīgu pārvaldības struktūru izveide visos līmeņos, tiek uzlabota drošība, tiek veicināts taisnīgums, valsts izlīgums un cilvēktiesību ievērošana; ar kurām tiek uzlabota humānās palīdzības piekļuve Somālijas dienvidu un centrālajai daļai, izmantojot piemērotus aizstāvības pasākumus attiecībā uz starptautisko humanitāro tiesību ievērošanu un saglabājot atbilstību humanitārajiem principiem – humānismam, neitralitātei, objektivitātei un neatkarībai;

               f)

               turpināt ciešu un aktīvu sadarbību ar Apvienoto Nāciju Organizācijas ģenerālsekretāra īpašo pārstāvi Somālijā, piedalīties Starptautiskās Somālijas jautājumu kontaktgrupas un citu attiecīgu forumu darbā un veicināt saskaņotu un saskanīgu starptautisko pieeju Somālijai, tostarp izmantojot Eiropas Savienības militāro misiju, lai palīdzētu Somālijas drošības spēku apmācībā (EUTM Somalia), operācijas EUNAVFOR Atalanta un EUCAP Nestor un Savienības turpmāku atbalstu Āfrikas Savienības misijai Somālijā (AMISOM), un to darīt ciešā sadarbībā ar dalībvalstīm;

               g)

               vērīgi sekot Somālijas krīzes reģionālajai dimensijai, tostarp terorismam, ieroču kontrabandai, bēgļu un migrācijas plūsmām, kā arī drošībai uz jūras, pirātismam un ar to saistītām finanšu plūsmām;

               h)

               attiecībā uz pirātismu pārraudzīt visas Savienības darbības EĀDD, Komisijā un dalībvalstīs un uzturēt regulāru augsta līmeņa politisku saziņu ar reģiona valstīm, kuras ir skāris Somālijas izcelsmes pirātisms, ar reģionālām organizācijām, ar ANO Somālijas piekrastes pirātisma jautājumu kontaktgrupu, ar ANO un citiem galvenajiem dalībniekiem, lai nodrošinātu saskanīgu un visaptverošu pieeju pirātismam un lai nodrošinātu Savienības izšķirošu nozīmi starptautiskajos centienos apkarot pirātismu. Tas aptver Savienības aktīvu atbalstu reģiona jūras spēku izveidei un pirātu tiesāšanai, kā arī nodrošinājumu tam, ka pirātisma pamatcēloņiem Somālijā tiek meklēts pienācīgs risinājums. Tas aptver arī turpmāku atbalstu ADĀ/IO reģionam tā pirātisma apkarošanas stratēģijas un rīcības plāna īstenošanā, kā arī Džibuti rīcības kodeksa īstenošanā;

               i)

               sekot politiskajām norisēm reģionā un sniegt ieguldījumu Savienības politikas izstrādē attiecībā uz reģionu, tostarp attiecībā uz Etiopijas un Eritrejas robežjautājumu un Alžīras nolīguma īstenošanu, uz Nīlas baseina iniciatīvu un citām reģiona bažām, kas ietekmē tā drošību, stabilitāti un labklājību;

               j)

               vērīgi sekot pārrobežu problēmām, kas skar Āfrikas ragu, tostarp visām humanitāro krīžu izraisītām sekām politikas un drošības jomā;

               k)

               sekmēt to, lai Āfrikas ragā tiktu īstenota Savienības cilvēktiesību politika, tostarp ES Cilvēktiesību pamatnostādnes, jo īpaši ES Pamatnostādnes par bērniem un bruņotiem konfliktiem, kā arī par vardarbību pret sievietēm un meitenēm un par visu veidu pret viņām vērstas diskriminācijas apkarošanu, un Savienības politika attiecībā uz sievietēm, mieru un drošību, tostarp novērojot un ziņojot par norisēm, kā arī izstrādājot ieteikumus šajā sakarībā.

         2.   Īstenojot pilnvaras, ESĪP inter alia:

               a)

               vajadzības gadījumā konsultē un ziņo par Savienības nostāju noteikšanu starptautiskos forumos, lai aktīvi veicinātu Savienības visaptverošo politisko pieeju Āfrikas ragam;

               b)

               pārrauga visas Savienības darbības un cieši sadarbojas ar visām attiecīgajām Savienības delegācijām;

               c)

               nodrošina klātbūtni Mogadišu.

         4. pants
   Pilnvaru īstenošana
   1.   ESĪP ir atbildīgs par pilnvaru īstenošanu AP pakļautībā.
   2.   Politikas un drošības komiteja (PDK) uztur privileģētus sakarus ar ESĪP un ir galvenais ESĪP kontaktpunkts saziņai ar Padomi. PDK saskaņā ar pilnvarām, neskarot AP pilnvaras, sniedz ESĪP stratēģiskas norādes un politisku virzību.
   3.   ESĪP strādā ciešā sadarbībā ar EĀDD un tā attiecīgajiem departamentiem.
   5. pants
   Finansējums
   1.   ESĪP pilnvaru īstenošanas izdevumiem paredzētā finanšu atsauces summa laikposmam no 2012. gada 1. jūlija līdz 2013. gada 30. jūnijam ir EUR 4 900 000.
   2.   Izdevumus pārvalda saskaņā ar procedūrām un noteikumiem, ko piemēro Savienības vispārējam budžetam.
   3.   Izdevumus pārvalda saskaņā ar ESĪP un Komisijas noslēgtu līgumu. ESĪP sniedz Komisijai pārskatu par visiem izdevumiem.
   6. pants
   Komandas izveide un sastāvs
   1.   ESĪP saskaņā ar savām pilnvarām un atbilstīgajiem piešķirtajiem finanšu līdzekļiem ir atbildīgs par komandas izveidi. Komandā iekļauj personas, kam, kā pilnvarās paredzēts, ir īpašas zināšanas konkrētos politikas un drošības jautājumos. ESĪP operatīvi informē Padomi un Komisiju par komandas sastāvu.
   2.   Dalībvalstis, Savienības iestādes un EĀDD var ierosināt darbinieku norīkošanu darbā pie ESĪP. Atalgojumu šādam norīkotam personālam attiecīgi maksā konkrētā dalībvalsts, Savienības iestāde vai EĀDD. Darbā pie ESĪP var nosūtīt arī ekspertus, ko dalībvalstis norīkojušas darbā Savienības iestādēs vai EĀDD. Starptautiskajiem personāla līgumdarbiniekiem ir kādas dalībvalsts valstspiederība.
   3.   Viss norīkotais personāls turpina būt nosūtītājas dalībvalsts, nosūtītājas Savienības iestādes vai EĀDD administratīvā pakļautībā, un tas veic savus pienākumus un rīkojas ESĪP pilnvaru interesēs.
   7. pants
   ESĪP un ESĪP personāla privilēģijas un imunitāte
   Par privilēģijām, imunitāti un citām garantijām, kas ESĪP un ESĪP personālam ir vajadzīgas misijas veikšanai un tās sekmīgai norisei, attiecīgi vienojas ar uzņēmēju valsti/valstīm. Šajā nolūkā dalībvalstis un Komisija sniedz visu vajadzīgo atbalstu.
   8. pants
   ES klasificētas informācijas drošība
   ESĪP un ESĪP komandas personāls ievēro drošības principus un minimuma standartus, kas noteikti ar Padomes Lēmumu 2011/292/ES (2011. gada 31. marts) par drošības noteikumiem ES klasificētas informācijas aizsardzībai (2).
   9. pants
   Piekļuve informācijai un materiāltehniskais atbalsts
   1.   Dalībvalstis, Komisija, EĀDD un Padomes Ģenerālsekretariāts nodrošina, lai ESĪP varētu piekļūt visai attiecīgajai informācijai.
   2.   Savienības delegācijas un/vai dalībvalstis attiecīgos gadījumos nodrošina materiāltehnisko atbalstu reģionā.
   10. pants
   Drošība
   Saskaņā ar Savienības politiku par tāda personāla drošību, kas izvietots ārpus Savienības, lai veiktu operatīvas darbības saskaņā ar Līguma V sadaļu, ESĪP saskaņā ar pilnvarām un drošības situāciju ģeogrāfiskajā teritorijā, par ko tas ir atbildīgs, veic visus praktiski iespējamos pasākumus visa ESĪP tiešā pakļautībā esošā personāla drošībai, jo īpaši:

               a)

               pamatojoties uz EĀDD norādījumiem, izveido misijai paredzētu drošības plānu, kurā ietverti misijai paredzēti fiziski, organizatoriski un procesuāli drošības pasākumi, regulējot personāla drošu pārvietošanos uz misijas teritoriju un minētajā teritorijā, kā arī rīcību drošības negadījumos un nosakot misijas ārkārtas rīcības plānu un evakuācijas plānu;

               b)

               nodrošina, ka visam ārpus Savienības izvietotam personālam ir augsta riska apdrošināšana atbilstīgi apstākļiem misijas teritorijā;

               c)

               nodrošina, lai visi ESĪP komandas locekļi, ko izvieto ārpus Savienības, tostarp uz vietas nolīgtie darbinieki, pirms vai pēc ierašanās misijas teritorijā būtu piedalījušies atbilstīgā drošības apmācībā, kuras pamatā ir riska izvērtējuma pakāpe, ko misijas teritorijai piešķīris EĀDD;

               d)

               nodrošina, ka tiek īstenoti visi saskaņotie ieteikumi, kas sniegti pēc regulāra drošības izvērtējuma, un – saistībā ar progresa ziņojumu un pārskata ziņojumu par pilnvaru īstenošanu – rakstiski ziņojot Padomei, AP un Komisijai par šo ieteikumu īstenošanu un citiem drošības jautājumiem.

         11. pants
   Ziņošana
   1.   ESĪP regulāri sniedz mutiskus un rakstiskus ziņojumus AP un PDK. Vajadzības gadījumā ESĪP ziņojumus sniedz arī Padomes darba grupām. Rakstiskus ziņojumus regulāri izsūta, izmantojot COREU tīklu. Pēc AP un PDK ieteikuma ESĪP var sniegt ziņojumus arī Ārlietu padomei.
   2.   ESĪP ziņo par to, kā vislabāk īstenot tādas Savienības iniciatīvas kā Savienības ieguldījumu reformās, un, saskaņojot ar Savienības delegācijām reģionā, ziņojumos ietver attiecīgo Savienības attīstības projektu politiskos aspektus.
   12. pants
   Koordinācija
   1.   ESĪP veicina Savienības darbības vienotību, konsekvenci un efektivitāti un palīdz nodrošināt, lai visi Savienības un dalībvalstu instrumenti būtu saskaņoti Savienības politisko mērķu sasniegšanai. ESĪP darbības ir saskaņotas ar Savienības delegāciju un Komisijas darbībām, kā arī darbībām, ko reģionā veic citi ESĪP, it īpaši ar tām, ko veic ESĪP Sudānā un Dienvidsudānā un ESĪP ĀS. ESĪP regulāri sniedz ziņojumus dalībvalstu pārstāvniecībām un Savienības delegācijām reģionā.
   2.   Misijas norises vietā ESĪP uztur ciešu saikni ar Savienības delegāciju vadītājiem un dalībvalstu pārstāvniecību vadītājiem. Viņi dara visu iespējamo, lai palīdzētu ESĪP īstenot pilnvaras. ESĪP ciešā saziņā ar attiecīgajām Savienības delegācijām sniedz politiskas vadlīnijas uz vietas EUNAVFOR Atalanta spēku komandierim, EUTM Somalia misijas komandierim un EUCAP Nestor vadītājam. ESĪP, ES operāciju komandieri un civilais operācijas komandieris vajadzības gadījumos savstarpēji apspriežas.
   3.   ESĪP cieši sadarbojas ar iesaistīto valstu iestādēm, ANO, ĀS, Starpvaldību iestādi attīstības jautājumos (IGAD), ar citām valstu, reģionālām un starptautiskām ieinteresētajām personām, kā arī ar pilsonisko sabiedrību reģionā.
   13. pants
   Pārskats
   Šā lēmuma īstenošanu un tā saderību ar citām Savienības darbībām reģionā regulāri pārskata. ESĪP Padomei, AP un Komisijai 2012. gada decembra beigās iesniedz progresa ziņojumu un pilnvaru termiņa beigās – visaptverošu pilnvaru īstenošanas pārskata ziņojumu.
   14. pants
   Stāšanās spēkā
   Šis lēmums stājas spēkā tā pieņemšanas dienā.

      Luksemburgā, 2012. gada 25. jūnijā

            Padomes vārdā –

            priekšsēdētāja

         C. ASHTON

      (1)  OV L 327, 9.12.2011., 62. lpp.

      (2)  OV L 141, 27.5.2011., 17. lpp.


title: 2009/80/EK: Eiropas Parlamenta un Padomes Lēmums ( 2008. gada 18. decembris ) par Eiropas Savienības Solidaritātes fonda izmantošanu saskaņā ar 26. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību

text:
               30.1.2009

               LV

               Eiropas Savienības Oficiālais Vēstnesis

               L 26/3

      EIROPAS PARLAMENTA UN PADOMES LĒMUMS

   (2008. gada 18. decembris)
   par Eiropas Savienības Solidaritātes fonda izmantošanu saskaņā ar 26. punktu Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību
   (2009/80/EK)
   EIROPAS PARLAMENTS UN EIROPAS SAVIENĪBAS PADOME,
   ņemot vērā Eiropas Parlamenta, Padomes un Komisijas 2006. gada 17. maija Iestāžu nolīgumu par budžeta disciplīnu un pareizu finanšu pārvaldību (1) un jo īpaši tā 26. punktu,
   ņemot vērā Padomes 2002. gada 11. novembra Regulu (EK) Nr. 2012/2002, ar ko izveido Eiropas Savienības Solidaritātes fondu (2),
   ņemot vērā Komisijas priekšlikumu,
   tā kā:

               (1)

               Eiropas Savienība ir izveidojusi Eiropas Savienības Solidaritātes fondu (turpmāk “Fonds”), lai apliecinātu solidaritāti ar katastrofu skarto reģionu iedzīvotājiem.

               (2)

               Saskaņā ar 2006. gada 17. maija Iestāžu nolīgumu Fondu var izmantot, nepārsniedzot EUR 1 miljarda maksimālo apjomu gadā.

               (3)

               Regulā (EK) Nr. 2012/2002 ir paredzēta Fonda izmantošanas kārtība.

               (4)

               Kipra ir iesniegusi pieteikumu Fonda izmantošanai saistībā ar katastrofu, ko izraisījis sausums,

         IR NOLĒMUŠI ŠĀDI.
   1. pants
   Eiropas Savienības 2008. finanšu gada vispārējā budžetā izmanto Eiropas Savienības Solidaritātes fondu, lai piešķirtu EUR 7 605 445 saistību un maksājumu apropriācijās.
   2. pants
   Šo lēmumu publicē Eiropas Savienības Oficiālajā Vēstnesī.

      Strasbūrā, 2008. gada 18. decembrī

            Eiropas Parlamenta vārdā —

            priekšsēdētājs

         H.-G. PÖTTERING

            Padomes vārdā —

            priekšsēdētājs

         E. WOERTH

      (1)  OV C 139, 14.6.2006., 1. lpp.

      (2)  OV L 311, 14.11.2002., 3. lpp.


title: 2013/414/ES: Padomes Lēmums ( 2013. gada 28. jūnijs ), ar ko ieceļ Eiropas Ekonomikas un sociālo lietu komitejas locekli no Spānijas

text:
               2.8.2013

               LV

               Eiropas Savienības Oficiālais Vēstnesis

               L 206/6

         PADOMES LĒMUMS
   (2013. gada 28. jūnijs),
   ar ko ieceļ Eiropas Ekonomikas un sociālo lietu komitejas locekli no Spānijas
   (2013/414/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 302. pantu,
   ņemot vērā Spānijas valdības priekšlikumu,
   ņemot vērā Eiropas Komisijas atzinumu,
   tā kā:

               (1)

               Padome 2010. gada 13. septembrī pieņēma Lēmumu 2010/570/ES, Euratom, ar ko laikposmam no 2010. gada 21. septembra līdz 2015. gada 20. septembrim ieceļ Eiropas Ekonomikas un sociālo lietu komitejas locekļus (1).

               (2)

               Pēc Alberto NADAL BELDA kunga amata pilnvaru termiņa beigām ir atbrīvojusies Eiropas Ekonomikas un sociālo lietu komitejas locekļa vieta,

         IR PIEŅĒMUSI ŠO LĒMUMU.
   1. pants
   Ar šo uz atlikušo pilnvaru laiku, proti, līdz 2015. gada 20. septembrim, PUEYO PÉREZ kungs tiek iecelts par Eiropas Ekonomikas un sociālo lietu komitejas locekli.
   2. pants
   Šis lēmums stājas spēkā tā pieņemšanas dienā.

      Briselē, 2013. gada 28. jūnijā

            Padomes vārdā –

            priekšsēdētājs

         E. GILMORE

      (1)  OV L 251, 25.9.2010., 8. lpp.


title: 2009/216/EK: Eiropas Parlamenta Lēmums ( 2008. gada 22. aprīlis ) par Eiropas Aģentūras drošībai un veselības aizsardzībai darbā kontu slēgšanu attiecībā uz 2006. finanšu gadu

text:
               31.3.2009

               LV

               Eiropas Savienības Oficiālais Vēstnesis

               L 88/174

      EIROPAS PARLAMENTA LĒMUMS

   (2008. gada 22. aprīlis)
   par Eiropas Aģentūras drošībai un veselības aizsardzībai darbā kontu slēgšanu attiecībā uz 2006. finanšu gadu
   (2009/216/EK)
   EIROPAS PARLAMENTS,
   ņemot vērā Eiropas Aģentūras drošībai un veselības aizsardzībai darbā 2006. finanšu gada galīgos pārskatus (1),
   ņemot vērā Revīzijas palātas ziņojumu par Eiropas Aģentūras drošībai un veselības aizsardzībai darbā 2006. finanšu gada galīgajiem pārskatiem ar aģentūras atbildēm (2),
   ņemot vērā Padomes 2008. gada 12. februāra ieteikumu (5843/2008 – C6-0084/2008),
   ņemot vērā EK līgumu un it īpaši tā 276. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3), un it īpaši tās 185. pantu,
   ņemot vērā Padomes 1994. gada 18. jūlija Regulu (EK) Nr. 2062/94, ar ko izveido Eiropas Aģentūru drošībai un veselības aizsardzībai darbā (4), un it īpaši tās 14. pantu,
   ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 (5), un it īpaši tās 94. pantu,
   ņemot vērā Reglamenta 71. pantu un V pielikumu,
   ņemot vērā Budžeta kontroles komitejas ziņojumu un Nodarbinātības un sociālo lietu komitejas atzinumu (A6-0128/2008),

               1.

               konstatē, ka Eiropas Aģentūras drošībai un veselības aizsardzībai darbā galīgie gada pārskati atbilst pārskatiem, kas iekļauti Revīzijas palātas ziņojuma pielikumā;

               2.

               apstiprina Eiropas Aģentūras drošībai un veselības aizsardzībai darbā kontu slēgšanu attiecībā uz 2006. finanšu gadu;

               3.

               uzdod priekšsēdētājam nosūtīt šo lēmumu Eiropas Aģentūras drošībai un veselības aizsardzībai darbā direktoram, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Hans-Gert PÖTTERING

            Ģenerālsekretārs

         Harald RØMER

      (1)  OV C 261, 31.10.2007., 26. lpp.

      (2)  OV C 309, 19.12.2007., 62. lpp.

      (3)  OV L 248, 16.9.2002., 1. lpp.

      (4)  OV L 216, 20.8.1994., 1. lpp.

      (5)  OV L 357, 31.12.2002., 72. lpp.